Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τις συσκευές αερίου /* COM/2014/0258 final - 2014/0136 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Γενικό πλαίσιο, αιτιολόγηση και στόχοι της πρότασης Η οδηγία 2009/142/ΕΚ σχετικά με τις συσκευές αερίου[1] αποτελεί κωδικοποίηση της οδηγίας 90/396/ΕΟΚ[2], η οποία εγκρίθηκε στις 29 Ιουνίου 1990 και άρχισε να ισχύει από την 1η Ιανουαρίου 1992. Η οδηγία 2009/142/ΕΚ αποτελεί ένα παράδειγμα ενωσιακής νομοθεσίας εναρμόνισης και εξασφαλίζει την ελεύθερη κυκλοφορία των συσκευών αερίου. Έχει συνεισφέρει σημαντικά στην ολοκλήρωση και λειτουργία της ενιαίας αγοράς όσον αφορά τις συσκευές αερίου. Εναρμονίζει τους όρους διάθεσης στην αγορά και/ή λειτουργίας των συσκευών αερίου που εμπίπτουν στο πεδίο εφαρμογής της όσον αφορά τους κινδύνους ως προς την ασφάλεια λόγω της χρήσης αερίου και την ορθολογική χρησιμοποίηση της ενέργειας. Η οδηγία 2009/142/ΕΚ καθορίζει τις ουσιώδεις απαιτήσεις τις οποίες πρέπει να πληρούν οι συσκευές αερίου προκειμένου να καταστούν διαθέσιμες στην αγορά της ΕΕ. Η οδηγία 2009/142/ΕΚ βασίζεται στο άρθρο 114 της Συνθήκης για τη λειτουργία της Ευρωπαϊκής Ένωσης (εφεξής «η Συνθήκη») και αποτελεί μία από τις πρώτες οδηγίες εναρμόνισης που βασίζονται στις αρχές της «νέας προσέγγισης», σύμφωνα με την οποία οι κατασκευαστές πρέπει να διασφαλίζουν τη συμμόρφωση των προϊόντων τους με τις υποχρεωτικές απαιτήσεις επιδόσεων και ασφάλειας που προβλέπονται στη νομοθετική πράξη, χωρίς να επιβάλλονται συγκεκριμένες τεχνικές λύσεις ή προδιαγραφές. Στόχος της παρούσας πρότασης είναι η αντικατάσταση της οδηγίας 2009/142/ΕΚ σχετικά με τις συσκευές αερίου από έναν κανονισμό, σύμφωνα με τους στόχους της Επιτροπής περί απλούστευσης. Η εμπειρία που έχει αποκομιστεί από την εφαρμογή της οδηγίας 2009/142/ΕΚ κατέστησε απαραίτητη την επικαιροποίηση και αποσαφήνιση ορισμένων διατάξεών της, χωρίς ωστόσο να τροποποιείται το πεδίο εφαρμογής της. Οι εν λόγω διατάξεις αφορούν κυρίως ορισμένους τομεακούς ορισμούς, το περιεχόμενο και τη μορφή των ανακοινώσεων των κρατών μελών σχετικά με τις συνθήκες τροφοδοσίας αερίου, τη σχέση με άλλες ενωσιακές νομοθετικές πράξεις εναρμόνισης στον τομέα των συσκευών αερίου (που καλύπτουν άλλα ζητήματα) και ορισμένες ουσιώδεις προϋποθέσεις ώστε να συμπληρωθούν οι διατάξεις και να περιοριστεί η ανάγκη ερμηνείας τους. Ο προτεινόμενος κανονισμός δεν τροποποιεί το ισχύον πεδίο εφαρμογής της οδηγίας 2009/142/ΕΚ, αλλά τροποποιεί ορισμένες διατάξεις της για λόγους αποσαφήνισης και επικαιροποίησης του περιεχομένου τους. Ο προτεινόμενος κανονισμός ευθυγραμμίζεται επίσης με τις διατάξεις της απόφασης 768/2008/ΕΚ για κοινό πλαίσιο εμπορίας των προϊόντων [απόφαση του νέου νομοθετικού πλαισίου (ΝΝΠ)]. Ο προτεινόμενος κανονισμός αποσαφηνίζει επίσης τη σχέση μεταξύ των διατάξεών του και άλλων πιο εξειδικευμένων νομοθετικών πράξεων εναρμόνισης της ΕΕ. Επίσης διευκρινίζει ότι η βασική απαίτηση για ορθολογική χρησιμοποίηση της ενέργειας στο σημείο 3.5 του παραρτήματος Ι του παρόντος κανονισμού δεν εφαρμόζεται όσον αφορά την πτυχή της ενεργειακής απόδοσης των συσκευών αερίου που εμπίπτουν στο πεδίο εφαρμογής εκτελεστικού μέτρου της οδηγίας 2009/125/ΕΚ για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα[3]. Έως σήμερα, τα εκτελεστικά μέτρα δυνάμει της οδηγίας 2009/125/ΕΚ είναι η οδηγία 92/42/ΕΟΚ σχετικά με τις απαιτήσεις απόδοσης για τους νέους λέβητες ζεστού νερού που τροφοδοτούνται με υγρά ή αέρια καύσιμα[4], ο κανονισμός (ΕΕ) αριθ. 813/2013 της Επιτροπής για την εφαρμογή της οδηγίας 2009/125/ΕΚ όσον αφορά τις απαιτήσεις οικολογικού σχεδιασμού των θερμαντήρων χώρου και των θερμαντήρων συνδυασμένης λειτουργίας[5], ο κανονισμός (ΕΕ) αριθ. 814/2013 της Επιτροπής για την εφαρμογή της οδηγίας 2009/125/ΕΚ όσον αφορά τις απαιτήσεις οικολογικού σχεδιασμού των θερμαντήρων νερού και των δεξαμενών αποθήκευσης ζεστού νερού[6] και ο κανονισμός (ΕΕ) αριθ. 932/2012 της Επιτροπής για την εφαρμογή της οδηγίας 2009/125/ΕΚ όσον αφορά τις απαιτήσεις οικολογικού σχεδιασμού για οικιακά στεγνωτήρια ρούχων[7]. Η απαίτηση του παρόντος κανονισμού για ορθολογική χρησιμοποίηση της ενέργειας δεν ισχύει για συσκευές που καταναλώνουν αέρια καύσιμα, οι οποίες θα καλυφθούν από μελλοντικά εφαρμοστικά μέτρα οικολογικού σχεδιασμού δυνάμει της οδηγίας 2009/125/ΕΚ. Απουσία εφαρμοστικών μέτρων οικολογικού σχεδιασμού, εξακολουθεί να ισχύει η εθνική απαίτηση για ορθολογική χρησιμοποίηση της ενέργειας. Ωστόσο, αυτό δεν επηρεάζει την υποχρέωση των κρατών μελών να εγκρίνουν εθνικά μέτρα με τα οποία θα προάγεται η χρήση ενέργειας από ανανεώσιμες πηγές και η ενεργειακή απόδοση των κτιρίων, σύμφωνα με την οδηγία 2009/28/ΕΚ σχετικά με την προώθηση της χρήσης ενέργειας από ανανεώσιμες πηγές[8], την οδηγία 2010/31/ΕΕ για την ενεργειακή απόδοση των κτιρίων[9] και την οδηγία 2012/27/ΕΕ για την ενεργειακή απόδοση[10]. Τα μέτρα αυτά, τα οποία σε ορισμένες περιπτώσεις ενδέχεται να περιορίζουν την εγκατάσταση συσκευών αερίου που συμμορφώνονται με την απαίτηση του παρόντος κανονισμού για ορθολογική χρησιμοποίηση της ενέργειας, πρέπει να είναι συμβατά με τη Συνθήκη και να λαμβάνουν υπόψη την ανάγκη εξασφάλισης της συνεκτικής εφαρμογής όλων των πτυχών της ενωσιακής νομοθεσίας. Σκοπός της πρότασης είναι επίσης η ευθυγράμμιση της οδηγίας 2009/142/ΕΚ με τη «δέσμη νομοθετικών πράξεων για τα προϊόντα» που εγκρίθηκε το 2008 και ειδικότερα με την απόφαση του νέου νομοθετικού πλαισίου. Η απόφαση του νέου νομοθετικού πλαισίου καθορίζει ένα κοινό πλαίσιο για την ενωσιακή νομοθεσία εναρμόνισης σχετικά με τα προϊόντα. Το εν λόγω πλαίσιο συνίσταται σε διατάξεις που χρησιμοποιούνται από κοινού στη νομοθεσία της ΕΕ για τα προϊόντα (π.χ. ορισμοί, υποχρεώσεις των οικονομικών φορέων, κοινοποιημένοι οργανισμοί, μηχανισμοί διασφάλισης κ.λπ). Οι εν λόγω κοινές διατάξεις έχουν ενισχυθεί για να εξασφαλιστεί ότι η νομοθεσία μπορεί να εφαρμόζεται και να επιβάλλεται πιο αποτελεσματικά στην πράξη. Έχουν εισαχθεί και νέα στοιχεία, όπως οι υποχρεώσεις των εισαγωγέων, που είναι ζωτικής σημασίας για τη βελτίωση της ασφάλειας των προϊόντων στην αγορά. Η Επιτροπή πρότεινε ήδη την ευθυγράμμιση εννέα οδηγιών με την απόφαση ΝΝΠ, στο πλαίσιο μιας δέσμης μέτρων εφαρμογής του ΝΝΠ η οποία εγκρίθηκε στις 21 Νοεμβρίου 2011. Προκειμένου να διασφαλιστεί η συνοχή της ενωσιακής νομοθεσίας εναρμόνισης για τα βιομηχανικά προϊόντα σύμφωνα με τις πολιτικές δεσμεύσεις που απορρέουν από την έγκριση της απόφασης για το νέο νομοθετικό πλαίσιο και τη νομική υποχρέωση που προβλέπεται στο άρθρο 2 της οδηγίας ΝΝΠ, είναι αναγκαία η ευθυγράμμιση της παρούσας πρότασης με τις διατάξεις της απόφασης ΝΝΠ. Η πρόταση λαμβάνει υπόψη τον κανονισμό (ΕΕ) αριθ. 2015/2012 του Ευρωπαϊκού Κοινοβουλίου και του Συμβουλίου σχετικά με την ευρωπαϊκή τυποποίηση[11]. Η πρόταση λαμβάνει επίσης υπόψη την πρόταση κανονισμού της Επιτροπής της 13ης Φεβρουαρίου 2013 για την εποπτεία της αγοράς προϊόντων[12], με την οποία θεσπίζεται ενιαίο νομικό μέσο για τις δραστηριότητες εποπτείας της αγοράς στον τομέα των μη εδώδιμων προϊόντων, των καταναλωτικών και μη καταναλωτικών προϊόντων και των προϊόντων που καλύπτονται ή όχι από την ενωσιακή νομοθεσία εναρμόνισης. Η παρούσα πρόταση συγχωνεύει τους κανόνες για την εποπτεία της αγοράς της οδηγίας 2001/95/ΕΚ για τη γενική ασφάλεια των προϊόντων[13], του κανονισμού (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου όπου καθορίζονται οι απαιτήσεις διαπίστευσης και εποπτείας της αγοράς όσον αφορά την εμπορία των προϊόντων[14] και της τομεακής νομοθεσίας εναρμόνισης, στοχεύοντας σε περισσότερο αποτελεσματικές δραστηριότητες εποπτείας της αγοράς εντός της Ένωσης. Ο προτεινόμενος κανονισμός για την εποπτεία της αγοράς όσον αφορά τα προϊόντα περιέχει επίσης τις συναφείς διατάξεις περί εποπτείας της αγοράς, καθώς και ρήτρες διασφάλισης. Επομένως, οι διατάξεις της ισχύουσας τομεακής νομοθεσίας εναρμόνισης που σχετίζονται με την εποπτεία της αγοράς και τις ρήτρες διασφάλισης θα πρέπει να απαλειφθούν από την εν λόγω νομοθεσία εναρμόνισης. Ο πρωταρχικός στόχος της πρότασης κανονισμού είναι να απλουστευθεί ριζικά το πλαίσιο εποπτείας της ενωσιακής αγοράς, ώστε να λειτουργεί καλύτερα για τους κύριους χρήστες του: αρχές εποπτείας της αγοράς και οικονομικοί φορείς. Η οδηγία 2009/142/ΕΚ προβλέπει διαδικασία ρήτρας διασφάλισης για τις συσκευές αερίου. Σε ευθυγράμμιση με το πλαίσιο που πρόκειται να θεσπιστεί από τον προτεινόμενο κανονισμό για την εποπτεία της αγοράς όσον αφορά τα προϊόντα, η παρούσα πρόταση δεν περιλαμβάνει τις διατάξεις για την εποπτεία της αγοράς και τις διαδικασίες ρήτρας διασφάλισης που προβλέπονται στην απόφαση ΝΝΠ. Εντούτοις, για είναι εγγυημένη η νομική σαφήνεια, παραπέμπει στον προτεινόμενο κανονισμό για την εποπτεία της αγοράς όσον αφορά τα προϊόντα. Συνοχή με άλλες πολιτικές και στόχους της Ένωσης Η παρούσα πρωτοβουλία ευθυγραμμίζεται με την Πράξη για την Ενιαία Αγορά[15], στην οποία τονίστηκε, αφενός, η ανάγκη να εξασφαλιστεί η εμπιστοσύνη των καταναλωτών στην ποιότητα των προϊόντων που διατίθενται στην αγορά και, αφετέρου, η σημασία που έχει η ενίσχυση της εποπτείας της αγοράς. Συνάδει με την ενωσιακή ενεργειακή πολιτική, καθώς δεν επηρεάζει την ισχύ και εφαρμογή της ενωσιακής νομοθεσίας στον τομέα της ενεργειακής αποδοτικότητας και της ανανεώσιμης ενέργειας. Συμπληρώνει και συνάδει με την ενωσιακή πολιτική για τον ενεργειακό εφοδιασμό και την ενεργειακή αποδοτικότητα, καθώς δεν εφαρμόζεται όπου ισχύουν πιο συγκεκριμένες ενωσιακές πράξεις. Επιπλέον, η παρούσα πρωτοβουλία στηρίζει την πολιτική της Επιτροπής για βελτίωση της νομοθεσίας και απλούστευση του κανονιστικού περιβάλλοντος. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ Διαβούλευση με τα ενδιαφερόμενα μέρη Η αναθεώρηση της οδηγίας 2009/142/ΕΚ έχει συζητηθεί με τους εθνικούς εμπειρογνώμονες που είναι αρμόδιοι για την εφαρμογή της οδηγίας, με το φόρουμ οργανισμών αξιολόγησης της συμμόρφωσης, με την ομάδα διοικητικής συνεργασίας για την εποπτεία της αγοράς, καθώς και στις διμερείς επαφές με τις οργανώσεις του κλάδου. Στις διαβουλεύσεις περιλαμβάνονταν συναντήσεις με την ομάδα εργασίας των κρατών μελών για τις συσκευές αερίου (WG-GA), την ομάδα εργασίας για την αναθεώρηση της οδηγίας για τις συσκευές αερίου (WG GAD REV) και τη συμβουλευτική επιτροπή για την οδηγία για τις συσκευές αερίου (GAD-AC). Το 2010-2011 διενεργήθηκε εκ των υστέρων μελέτη αξιολόγησης των αποτελεσμάτων της εφαρμογής της οδηγίας 2009/142/ΕΚ[16]. Στη μελέτη αξιολογήθηκαν η αποτελεσματικότητα της οδηγίας 2009/142/ΕΚ, ο αντίκτυπός της στις επιχειρήσεις και στους χρήστες, οι πιθανοί εμπορικοί φραγμοί στην ελεύθερη κυκλοφορία των συσκευών, η καινοτομία και κατά πόσο οι διατάξεις της οδηγίας αρκούν ώστε να διασφαλιστεί ότι οι συσκευές και οι εξοπλισμοί αερίου που τίθενται σε εμπορία και/ή σε λειτουργία κατ’ εφαρμογή της οδηγίας έχουν σχεδιαστεί και κατασκευαστεί κατά τρόπο που να εγγυάται την ασφαλή λειτουργία τους και να μην επισύρει κινδύνους λόγω της χρήσης αερίου. Μολονότι το συμπέρασμα της εκ των υστέρων μελέτης αξιολόγησης ήταν ότι η οδηγία 2009/142/ΕΚ εφαρμόζεται ορθά και συνεισφέρει στην αύξηση της ασφάλειας των συσκευών αερίου, επεσήμανε παράλληλα ορισμένους τομείς για πιθανές βελτιώσεις. Μεταξύ Δεκεμβρίου 2011 και Μαρτίου 2012 διοργανώθηκε δημόσια διαβούλευση με κύριο στόχο να ακουστούν οι γνώμες και οι απόψεις των αρχών, των κατασκευαστών, των επαγγελματικών ενώσεων, των οργανισμών τυποποίησης, των κοινοποιημένων οργανισμών, των οργανώσεων καταναλωτών και των πολιτών επί διαφόρων ζητημάτων που έπρεπε να εξεταστούν κατά την κατάρτιση των επιλογών αναθεώρησης της οδηγίας 2009/142/ΕΚ. Η συμμετοχή στη δημόσια διαβούλευση ήταν αξιόλογη και οι υπηρεσίες της Επιτροπής έλαβαν 90 απαντήσεις που αποτελούσαν τη συμβολή των δημόσιων αρχών, των βιομηχανικών ενώσεων, των κοινοποιημένων οργανισμών, των οργανισμών τυποποίησης, των οργανώσεων καταναλωτών, των μεγάλων επιχειρήσεων και των ΜΜΕ, καθώς και των καταναλωτών. Τα αποτελέσματα της δημόσιας διαβούλευσης έχουν αναρτηθεί στην ιστοσελίδα: http://ec.europa.eu/enterprise/sectors/pressure-and-gas/files/gad/publ-cons-summary_en.pdf. Από τη διαδικασία της διαβούλευσης σε όλα τα συναφή βήματα διαλόγου προέκυψε σαφής υποστήριξη της αναθεώρησης. Υπάρχει ομοφωνία ως προς την ανάγκη ευθυγράμμισης με το ΝΝΠ και, επομένως, βελτίωσης του υφιστάμενου γενικού κανονιστικού πλαισίου. Οι αρχές υποστηρίζουν πλήρως αυτή την πρωτοβουλία, γιατί θα ενισχύσει το υπάρχον σύστημα και θα βελτιώσει τη συνεργασία σε επίπεδο ΕΕ. Ο συγκεκριμένος τομέας της οικονομίας προσδοκά ότι θα δημιουργηθεί ένα πιο ισότιμο πεδίο ανταγωνισμού χάρη στις αποτελεσματικότερες ενέργειες για τα προϊόντα που δεν συμμορφώνονται με τη νομοθεσία και χάρη στην απλούστευση της νομοθεσίας που θα προέλθει από την ευθυγράμμιση των διατάξεων. Έχουν εκφραστεί ορισμένες ανησυχίες για μερικές υποχρεώσεις οι οποίες, όμως, είναι απολύτως αναγκαίες για την αποτελεσματικότερη εποπτεία της αγοράς. Τα εν λόγω μέτρα δεν θα επιφέρουν σημαντικό κόστος για τη βιομηχανία, και τα οφέλη που θα προκύψουν από τη βελτιωμένη εποπτεία της αγοράς αναμένεται να υπερκεράσουν κατά πολύ το κόστος. Συγκέντρωση και αξιοποίηση εμπειρογνωμοσύνης – Εκτίμηση επιπτώσεων Έχει διενεργηθεί εκτίμηση επιπτώσεων της αναθεώρησης της οδηγίας 2009/142/ΕΚ. Στην εκτίμηση επιπτώσεων παρατίθενται αναλυτικά οι διάφορες επιλογές αναθεώρησης των τομεακών πτυχών της οδηγίας 2009/142/ΕΚ. Αναφορικά με τα ζητήματα ευθυγράμμισης με το ΝΝΠ, η έκθεση εκτίμησης επιπτώσεων για τις αναθεωρήσεις της οδηγίας 2009/142/ΕΚ παραπέμπει στη γενική εκτίμηση επιπτώσεων που διενεργήθηκε στο πλαίσιο της δέσμης μέτρων εφαρμογής του ΝΝΠ της 21ης Νοεμβρίου 2011[17]. Ειδικότερα, οι τροποποιήσεις που οφείλονται στην ευθυγράμμιση με την απόφαση ΝΝΠ και οι επιπτώσεις τους, αναμένεται να είναι οι ίδιες όπως και για τις εννέα οδηγίες εναρμόνισης για τα προϊόντα που περιλαμβάνονται στη δέσμη ευθυγράμμισης. Στην έκθεση εκτίμησης επιπτώσεων για την εν λόγω δέσμη ευθυγράμμισης ήδη εξετάστηκαν σε βάθος οι διάφορες επιλογές, οι οποίες είναι ακριβώς οι ίδιες όσον αφορά την οδηγία 2009/142/ΕΚ. Η έκθεση περιείχε επίσης ανάλυση των επιπτώσεων της νομοθετικής ευθυγράμμισης με τις διατάξεις της απόφασης ΝΝΠ. Ως εκ τούτου, η έκθεση εκτίμησης επιπτώσεων της αναθεώρησης της οδηγίας 2009/142/ΕΚ δεν εξέτασε αυτές τις πτυχές αλλά εστίασε σε συγκεκριμένα ζητήματα που άπτονται της οδηγίας 2009/142/ΕΚ, καθώς και στους τρόπους αντιμετώπισής τους. Βάσει των πληροφοριών που συγκεντρώθηκαν, κατά την εκτίμηση επιπτώσεων που διενήργησε η Επιτροπή εξετάστηκαν και συγκρίθηκαν τρεις επιλογές αναφορικά με προβλήματα και ζητήματα που άπτονται της οδηγίας 2009/142/ΕΚ. Επιλογή 1 - «Καμία ενέργεια» - Καμία αλλαγή στην τρέχουσα κατάσταση Με την εν λόγω επιλογή προτείνεται να μην επέλθουν αλλαγές στην οδηγία 2009/142/ΕΚ. Επιλογή 2 – Παρέμβαση με μη νομοθετικά μέτρα Στην επιλογή 2 εξετάζεται η δυνατότητα να ενθαρρυνθούν οι εθελοντικού χαρακτήρα παρεμβάσεις για την επίλυση των ζητημάτων που έχουν εντοπιστεί, π.χ. έγγραφα καθοδήγησης που θα περιέχουν από κοινού συμφωνηθείσα ερμηνεία της οδηγίας 2009/142/ΕΚ. Επιλογή 3 – Παρέμβαση με νομοθετικά μέτρα Η εν λόγω επιλογή συνίσταται στην τροποποίηση της οδηγίας 2009/142/ΕΚ. Η επιλογή 3 ήταν αυτή που προτιμήθηκε γιατί: – θεωρείται περισσότερο αποτελεσματική από την επιλογή 2: λόγω της έλλειψης δυνατότητας επιβολής της επιλογής 2, είναι αμφισβητήσιμο αν θα υπάρξουν θετικά αποτελέσματα σε περίπτωση που ακολουθηθεί η επιλογή αυτή· – δεν συνεπάγεται σημαντικό κόστος για τους οικονομικούς φορείς και τους κοινοποιημένους οργανισμούς· για όσους ήδη λειτουργούν υπεύθυνα, το επιπλέον κόστος θα είναι μηδενικό ή ελάχιστο, καθώς το πεδίο εφαρμογής και οι διατάξεις παραμένουν κατ’ ουσία αμετάβλητα και παρεμβάλλονται μόνο νομικού χαρακτήρα αποσαφηνίσεις· – δεν εντοπίστηκαν σημαντικές οικονομικές ή κοινωνικές επιπτώσεις· – οι επιλογές 1 και 2 δεν παρέχουν απαντήσεις στις νομικές ασυνέχειες ή ασάφειες, άρα δεν θα επιφέρουν καλύτερη εφαρμογή της οδηγίας 2009/142/ΕΚ. Η πρόταση περιλαμβάνει: · τη διαγραφή του παρωχημένου ορίου θερμοκρασίας των 105°C από τον ορισμό του πεδίου εφαρμογής· · την εισαγωγή ορισμών που εξέλιπαν για την τομεακή ορολογία δυνάμει της οδηγίας 2009/142/ΕΚ· · την εισαγωγή εναρμονισμένου περιεχομένου και μορφής για τις ανακοινώσεις των κρατών μελών δυνάμει του άρθρου 2 παράγραφος 2 της οδηγίας 2009/142/ΕΚ σχετικά με τα είδη αερίων και τις αντίστοιχες πιέσεις τροφοδοσίας που χρησιμοποιούνται στην επικράτειά τους· · Η αποσαφήνιση της σχέσης μεταξύ της οδηγίας 2009/142/ΕΚ και λοιπής ενωσιακής νομοθεσίας εναρμόνισης, συμπεριλαμβανομένων των εκτελεστικών μέτρων οικολογικού σχεδιασμού δυνάμει της οδηγίας 2009/125/ΕΚ και άλλων οργάνων της ενωσιακής ενεργειακής πολιτικής· · τη βελτίωση της αναγνωσιμότητας ορισμένων διατάξεων της οδηγίας 2009/142/ΕΚ. Ο αντίκτυπος της πρότασης θα είναι η ενίσχυση της ανταγωνιστικότητας των ευρωπαϊκών επιχειρήσεων χάρη στη διασφάλιση ισότιμων όρων ανταγωνισμού για τους οικονομικούς φορείς, καθώς και η αυξημένη ασφάλεια και προστασία για τους καταναλωτές και άλλους τελικούς χρήστες. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ 3.1. Πεδίο εφαρμογής και ορισμοί Το πεδίο εφαρμογής του προτεινόμενου κανονισμού αντιστοιχεί στο πεδίο εφαρμογής της οδηγίας 2009/142/ΕΚ και καλύπτει τις «συσκευές» και τους «εξοπλισμούς». Με την πρόταση εισάγονται ορισμένοι ορισμοί που αφορούν τομεακά ζητήματα, ώστε να καταστεί πιο ευανάγνωστη. Επιπροσθέτως, παρεμβάλλονται οι γενικοί ορισμοί που απορρέουν από την ευθυγράμμιση με την απόφαση ΝΝΠ. 3.2. Ανακοινώσεις των κρατών μελών σχετικά με τις συνθήκες τροφοδοσίας αερίου στην επικράτειά τους Ο προτεινόμενος κανονισμός περιέχει το ισχύον άρθρο 2 παράγραφος 2 της οδηγίας 2009/142/ΕΚ, σύμφωνα με το οποίο τα κράτη μέλη πρέπει να ανακοινώνουν στα άλλα κράτη μέλη και στην Ευρωπαϊκή Επιτροπή τα είδη αερίου και τις αντίστοιχες πιέσεις τροφοδοσίας που χρησιμοποιούνται στην επικράτειά τους, καθώς και τυχόν αλλαγές στις συνθήκες τροφοδοσίας αερίου. Στη συνέχεια, οι εν λόγω πληροφορίες δημοσιεύονται στην Επίσημη Εφημερίδα της Ευρωπαϊκής Ένωσης (ΕΕΕΕ)[18]. Οι πληροφορίες αυτές είναι πολύ σημαντικές για τους κατασκευαστές, καθώς οι συνθήκες τροφοδοσίας αερίου στο σημείο χρήσης της συσκευής αερίου είναι πολύ σημαντικές για την ασφαλή και ορθή λειτουργία της. Ως εκ τούτου, η εν λόγω πτυχή πρέπει να λαμβάνεται υπόψη από τους κατασκευαστές ήδη από το στάδιο του σχεδιασμού. Η διαθεσιμότητα επαρκούς πληροφόρησης επίσης αποτελεί προϋπόθεση για τον προσδιορισμό της σήμανσης ή των σημάνσεων όσον αφορά την «κατηγορία συσκευής» που πρέπει να αναγράφονται στη συσκευή και καθορίζονται από την Ευρωπαϊκή Επιτροπή Τυποποίησης (CEN). Επί του παρόντος, οι εν λόγω πληροφορίες παρέχονται βάσει του εναρμονισμένου προτύπου hEN 437:2003+A1:2009 και βάσει των ευρωπαϊκών εναρμονισμένων προτύπων ανά προϊόν. Εντούτοις, δεδομένου ότι οι πληροφορίες που δημοσιοποιούνται επί του παρόντος δεν είναι επαρκείς, απαιτείται καλύτερος προσδιορισμός των παραμέτρων που πρέπει να ανακοινώνονται από τα κράτη μέλη, ώστε να διασφαλίζεται η επάρκεια και η συγκρισιμότητα των εν λόγω πληροφοριών. Επιπλέον σημειώνονται επί του παρόντος ταχύτατες εξελίξεις όσον αφορά τις συνθήκες τροφοδοσίας αερίου στην Ένωση. Αυτό οφείλεται μεταξύ άλλων στον γενικό στόχο της Ένωσης για αύξηση του ποσοστού της ενέργειας από ανανεώσιμες πηγές. Ως εκ τούτου, ολοένα και περισσότερα είδη αερίων από μη συμβατικές πηγές[19] θα παρέχονται τόσο μέσω επιμέρους τοπικών δικτύων όσο και με εισαγωγή τους στα δίκτυα διανομής φυσικού αερίου. Παρά τις προσπάθειες επίτευξης υψηλότερου βαθμού εναρμόνισης των ποιοτήτων αερίων σε ολόκληρη την Ευρώπη[20], η σταδιακή εξάντληση των πηγών αερίου που εξορύσσεται από κοιτάσματα αερίου και η αντικατάστασή τους με βιοαέριο θα επιφέρει αύξηση της απόκλισης στην ποιότητα των αερίων. Δεδομένου ότι τα είδη αερίων και οι πιέσεις τροφοδοσίας αυτών δεν υπόκεινται σε εναρμόνιση στο πλαίσιο της οδηγίας 2009/142/ΕΚ και δεν μπορούν να υπαχθούν σε εναρμόνιση δυνάμει της παρούσας πρότασης, το ζήτημα της ποιότητας των αερίων πρέπει να λαμβάνεται υπόψη στην πρόταση, προκειμένου να διασφαλίζεται η σύνδεση με την ασφάλεια και την απόδοση των συσκευών. Είναι, επομένως, σημαντικό η εν λόγω πρόταση να διασφαλίζει ότι οι κατασκευαστές διαθέτουν επαρκή πληροφόρηση σχετικά με τα είδη αερίων και τις διαθέσιμες πιέσεις τροφοδοσίας, καθώς οι συσκευές αερίου είναι πολύ ευαίσθητες στη σύνθεση του καυσίμου. Ανεπαρκής ή ελλιπής πληροφόρηση κατά το στάδιο του σχεδιασμού θα είχε ως αποτέλεσμα τη διάθεση στην αγορά συσκευών με μη ασφαλή και/ή μη ορθή απόδοση (π.χ. σημαντικά μικρότερα επίπεδα ενεργειακής απόδοσης). Επομένως, η πρόταση προσδιορίζει τις παραμέτρους που θα πρέπει να περιέχονται στις ανακοινώσεις, για καλύτερη διασφάλιση της συμβατότητας των συσκευών με τις συνθήκες τροφοδοσίας αερίου και προβλέπει μια εναρμονισμένη μορφή των εν λόγω ανακοινώσεων. 3.3. Διάθεση στην αγορά συσκευών αερίου και εξοπλισμών, οι υποχρεώσεις των οικονομικών φορέων, σήμανση CE, ελεύθερη κυκλοφορία Η πρόταση περιέχει τις τυπικές διατάξεις της ενωσιακής νομοθεσίας εναρμόνισης για τα προϊόντα και ορίζει τις υποχρεώσεις των συναφών οικονομικών φορέων (κατασκευαστές, εγκεκριμένοι αντιπρόσωποι, εισαγωγείς και διανομείς), σύμφωνα προς την απόφαση ΝΝΠ. Σύμφωνα με την οδηγία 2009/142/ΕΚ, οι εξοπλισμοί δεν φέρουν σήμανση CE (όπως επίσης δεν υπόκεινται σε διαδικασία ρήτρας διασφάλισης). Οι εξοπλισμοί δεν είναι συσκευές αερίου, αλλά ενδιάμεσα προϊόντα που διατίθενται χωριστά μόνο μεταξύ επαγγελματιών και προορίζονται να ενσωματωθούν σε συσκευή πριν τη διάθεσή της στην αγορά. Σύμφωνα με την οδηγία 2009/142/ΕΚ, οι εξοπλισμοί πρέπει ωστόσο να συνοδεύονται από πιστοποιητικό που να δηλώνει τη συμμόρφωσή τους προς τις διατάξεις της οδηγίας και να ορίζει τα χαρακτηριστικά τους και τον τρόπο με τον οποίο πρέπει να ενσωματωθούν σε συσκευή ή να συναρμολογηθούν, ώστε να εξασφαλίζεται η συμμόρφωση με τις ουσιώδεις απαιτήσεις που ισχύουν για τις ολοκληρωμένες συσκευές. Δεδομένου ότι ο κατάλληλος σχεδιασμός εξοπλισμού συμβάλλει στην ορθή και ασφαλή λειτουργία της ολοκληρωμένης συσκευής και ότι οι κίνδυνοι μιας συσκευής που σχετίζονται με τη χρήση αερίου μπορούν να αξιολογηθούν μόνο μετά την ενσωμάτωση του εξοπλισμού, διατηρείται στον προτεινόμενο κανονισμό η υφιστάμενη διάταξη που προβλέπει ότι οι εξοπλισμοί δεν φέρουν σήμανση CE. Εντούτοις, για βελτίωση της σαφήνειας, το πιστοποιητικό που συνοδεύει τους εξοπλισμούς δυνάμει της οδηγίας 2009/142/ΕΚ χαρακτηρίζεται «πιστοποιητικό συμμόρφωσης εξοπλισμού», προκειμένου να προσδιορίζεται καλύτερα το περιεχόμενό του και να αποσαφηνίζεται η σχέση του με την απαίτηση δήλωσης συμμόρφωσης ΕΕ που υφίσταται σε άλλη πιθανώς εφαρμοστέα ενωσιακή νομοθεσία εναρμόνισης. 3,4. Εναρμονισμένα πρότυπα Η συμμόρφωση με τα εναρμονισμένα πρότυπα παρέχει το τεκμήριο της συμμόρφωσης με τις ουσιώδεις απαιτήσεις. Ο κανονισμός (ΕΕ) αριθ. 1025/2012 θεσπίζει ένα οριζόντιο νομικό πλαίσιο για την ευρωπαϊκή τυποποίηση. Ο κανονισμός περιέχει μεταξύ άλλων διατάξεις για αιτήσεις τυποποίησης από την Επιτροπή προς τους ευρωπαϊκούς οργανισμούς τυποποίησης, για τη διαδικασία υποβολής ενστάσεων κατά εναρμονισμένων προτύπων και για τη συμμετοχή των ενδιαφερόμενων μερών στις τυποποιητικές εργασίες. Κατά συνέπεια, οι διατάξεις της οδηγίας 2009/142/ΕΚ που καλύπτουν τις ίδιες πτυχές δεν εισήχθησαν εκ νέου στην παρούσα πρόταση για λόγους ασφάλειας του δικαίου. 3.5. Κοινοποιημένοι οργανισμοί Η ορθή λειτουργία των κοινοποιημένων οργανισμών είναι καίριας σημασίας για τη διασφάλιση υψηλού επιπέδου προστασίας της υγείας και της ασφάλειας και για την εμπιστοσύνη όλων των ενδιαφερομένων μερών στο σύστημα νέας προσέγγισης. Ως εκ τούτου, σε ευθυγράμμιση με την απόφαση ΝΝΠ, η πρόταση ενισχύει τα κριτήρια που πρέπει να πληρούν οι κοινοποιημένοι οργανισμοί και εισάγει συγκεκριμένες απαιτήσεις για την κοινοποιούσες αρχές. 3.6. Αξιολόγηση συμμόρφωσης Στην πρόταση διατηρούνται οι διαδικασίες αξιολόγησης της συμμόρφωσης που προβλέπονται στην οδηγία 2009/142/ΕΚ. Εντούτοις, επικαιροποιούνται οι αντίστοιχες ενότητες σε ευθυγράμμιση με την απόφαση ΝΝΠ. Ειδικότερα, διατηρείται η απαίτηση για παρέμβαση κοινοποιημένου οργανισμού στο στάδιο σχεδιασμού και παραγωγής όλων των συσκευών και εξοπλισμών. Επιπλέον, διατηρείται η τρέχουσα προσέγγιση για το στάδιο του σχεδιασμού, σύμφωνα με την οποία η εξέταση τύπου του προϊόντος από τον κοινοποιημένο οργανισμό λαμβάνει τη μορφή εξέτασης της ολοκληρωμένης συσκευής ή εξοπλισμού. Επομένως, σύμφωνα με το άρθρο 4 παράγραφος 6 της απόφασης ΝΝΠ, προβλέπεται μόνο εξέταση τύπου ΕΕ – τύπου παραγωγής, καθώς θεωρείται, όπως και στην οδηγία 2009/142/ΕΚ, ότι η εξέταση του τεχνικκού φακέλου σε συνδυασμό με την εξέταση ολοκληρωμένου τύπου ανταποκρίνεται καλύτερα στους υψηλούς κινδύνους που σχετίζονται με την ασφάλεια λόγω χρήσης αερίου. 3.7. Εφαρμοστικές πράξεις και πράξεις κατ’ εξουσιοδότηση Με την πρόταση ανατίθεται στην Επιτροπή εξουσία έγκρισης, κατά περίπτωση, εκτελεστικών πράξεων για τη διασφάλιση της ενιαίας εφαρμογής του παρόντος κανονισμού όσον αφορά κοινοποιημένους οργανισμούς που δεν πληρούν ή δεν πληρούν πλέον τις προϋποθέσεις για την κοινοποίησή τους. Οι εν λόγω εκτελεστικές πράξεις θα εγκρίνονται σύμφωνα με τις διατάξεις περί εκτελεστικών πράξεων που θεσπίζονται στον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή. Με την πρόταση ανατίθεται στην Επιτροπή εξουσία έγκρισης, κατά περίπτωση, κατ’ εξουσιοδότηση πράξεων σύμφωνα προς το άρθρο 290 της Συνθήκης όσον αφορά το περιεχόμενο και τη μορφή των ανακοινώσεων των κρατών μελών σχετικά με τις συνθήκες τροφοδοσίας αερίου στην επικράτειά τους, προκειμένου να λαμβάνονται υπόψη οι τεχνολογικές εξελίξεις. 3.8. Τελικές διατάξεις Ο προτεινόμενος κανονισμός καθίσταται εφαρμόσιμος δύο έτη μετά την έναρξη ισχύος του, ώστε να δοθεί χρόνος σε κατασκευαστές, κοινοποιημένους οργανισμούς, κράτη μέλη και ευρωπαϊκούς φορείς τυποποίησης να προσαρμοστούν στις νέες απαιτήσεις. Εντούτοις, ο διορισμός κοινοποιημένων οργανισμών δυνάμει των νέων απαιτήσεων και διαδικασιών πρέπει να ξεκινήσει άμεσα μετά την έναρξη ισχύος του παρόντος κανονισμού. Με τον τρόπο αυτό θα διασφαλιστεί ότι έως την ημερομηνία εφαρμογής του προτεινόμενου κανονισμού θα έχει οριστεί επαρκής αριθμός κοινοποιημένων οργανισμών σύμφωνα με τους νέους κανόνες, ώστε να αποφευχθούν προβλήματα σχετικά με τη συνέχεια της παραγωγής και τον εφοδιασμό της αγοράς. Προβλέπεται μεταβατική διάταξη για τα πιστοποιητικά που εκδίδονται από τους κοινοποιημένους οργανισμούς δυνάμει της οδηγίας 2009/142/ΕΚ, ώστε να επιτραπεί η απορρόφηση των αποθεμάτων και να εξασφαλιστεί η ομαλή μετάβαση προς τις νέες απαιτήσεις. Η οδηγία 2009/142/ΕΚ καταργείται και αντικαθίσταται από τον προτεινόμενο κανονισμό. 3.9. Αρμοδιότητα της Ένωσης, νομική βάση, αρχή της επικουρικότητας και νομική μορφή Νομική βάση Η πρόταση αυτή βασίζεται στο άρθρο 114 της Συνθήκης. Αρχή της επικουρικότητας Η αρχή της επικουρικότητας εγείρεται κυρίως όσον αφορά τις διατάξεις που προστέθηκαν προσφάτως με σκοπό τη βελτίωση της αποτελεσματικής εφαρμογής της οδηγίας 2009/142/ΕΚ, και συγκεκριμένα τις υποχρεώσεις των οικονομικών φορέων, τις διατάξεις περί ιχνηλασιμότητας, τις διατάξεις περί αξιολόγησης και κοινοποίησης των φορέων αξιολόγησης της συμμόρφωσης. Η εμπειρία από την επιβολή της νομοθεσίας έχει δείξει ότι τα μέτρα που είχαν ληφθεί σε εθνικό επίπεδο οδήγησαν σε διαφορετικές προσεγγίσεις και σε διαφορετική μεταχείριση των οικονομικών φορέων εντός της Ένωσης, γεγονός που υπονομεύει τον σκοπό της οδηγίας 2009/142/ΕΚ. Εάν λαμβάνονται μέτρα σε εθνικό επίπεδο για την αντιμετώπιση των προβλημάτων, υπάρχει κίνδυνος να δημιουργηθούν εμπόδια στην ελεύθερη κυκλοφορία των εμπορευμάτων. Επιπλέον, τα μέτρα σε εθνικό επίπεδο περιορίζονται στην αρμοδιότητα που έχει κάθε κράτος μέλος επί της επικράτειάς του. Με τη συντονισμένη δράση σε επίπεδο Ένωσης μπορούν να επιτευχθούν καλύτερα οι στόχοι που έχουν τεθεί και, ειδικότερα, να γίνει αποτελεσματικότερη η εποπτεία της αγοράς. Είναι, συνεπώς, καταλληλότερο να ληφθούν μέτρα σε επίπεδο Ένωσης. Αναλογικότητα Βάσει της αρχής της αναλογικότητας, οι προτεινόμενες τροποποιήσεις δεν υπερβαίνουν ό,τι είναι αναγκαίο για την επίτευξη των οριζόμενων στόχων. Οι νέες ή τροποποιημένες υποχρεώσεις δεν επιβάλλουν περιττές επιβαρύνσεις και δαπάνες στον συγκεκριμένο κλάδο της οικονομίας, ειδικότερα στις μικρομεσαίες επιχειρήσεις ή τις διοικήσεις. Όπου έχει εξακριβωθεί ότι οι τροποποιήσεις έχουν αρνητικές συνέπειες, η ανάλυση των επιπτώσεων κάθε επιμέρους επιλογής οδηγεί στην εξεύρεση της πλέον ενδεδειγμένης λύσης στα προβλήματα που έχουν διαπιστωθεί. Μια σειρά τροποποιήσεων αφορά τη βελτίωση της σαφήνειας της ισχύουσας οδηγίας, χωρίς την εισαγωγή νέων απαιτήσεων που θα είχαν ως αποτέλεσμα επιπλέον δαπάνες. Χρησιμοποιηθείσα νομοθετική τεχνική Η πρόταση παίρνει τη μορφή κανονισμού. Η προτεινόμενη αλλαγή από οδηγία σε κανονισμό λαμβάνει υπόψη τον γενικό στόχο της Επιτροπής για απλούστευση του κανονιστικού περιβάλλοντος και την ανάγκη διασφάλισης ενιαίας εφαρμογής της προτεινόμενης νομοθεσίας σε ολόκληρη την Ένωση. Ο προτεινόμενος κανονισμός βασίζεται στο άρθρο 114 της Συνθήκης και αποσκοπεί στη διασφάλιση της ορθής λειτουργίας της εσωτερικής αγοράς για τις συσκευές αερίου. Επιβάλλει σαφείς και αναλυτικούς κανόνες, οι οποίοι θα καταστούν εφαρμοστέοι με ενιαίο τρόπο και ταυτόχρονα σε ολόκληρη την Ένωση. Σύμφωνα με το σύνολο των αρχών εναρμόνισης, στα κράτη μέλη δεν επιτρέπεται να επιβάλλουν αυστηρότερες ή πρόσθετες απαιτήσεις στις εθνικές τους νομοθεσίες όσον αφορά τη διάθεση συσκευών αερίου στην αγορά. Ειδικότερα, οι υποχρεωτικές ουσιώδεις απαιτήσεις και οι διαδικασίες αξιολόγησης της συμμόρφωσης που πρέπει να εφαρμόζονται από τους κατασκευαστές, πρέπει να είναι πανομοιότυπες σε όλα τα κράτη μέλη. Το ίδιο ισχύει και για τις διατάξεις που θεσπίστηκαν λόγω της ευθυγράμμισης με την απόφαση ΝΝΠ. Οι εν λόγω διατάξεις είναι σαφείς και επαρκώς ακριβείς ώστε να εφαρμόζονται άμεσα από τους ενδιαφερόμενους παράγοντες. Οι υποχρεώσεις που προβλέπονται για τα κράτη μέλη, όπως η υποχρέωση αξιολόγησης, ορισμού και κοινοποίησης των οργανισμών αξιολόγησης της συμμόρφωσης δεν μεταφέρονται, σε κάθε περίπτωση, αυτούσιες στο εθνικό δίκαιο, αλλά εφαρμόζονται από τα κράτη μέλη μέσω των αναγκαίων κανονιστικών και διοικητικών ρυθμίσεων. Τούτο δεν αλλάζει όταν οι εν λόγω υποχρεώσεις παρατίθενται σε κανονισμό. Επομένως, τα κράτη μέλη έχουν σχεδόν μηδενική ευελιξία κατά τη μεταφορά οδηγίας στο εθνικό τους δίκαιο. Η επιλογή του κανονισμού ως νομικής μορφής τους επιτρέπει, ωστόσο, να εξοικονομήσουν το κόστος που συνεπάγεται η μεταφορά μιας οδηγίας. Επιπλέον, ένας κανονισμός αποτρέπει τον κίνδυνο πιθανών αποκλίσεων κατά τη μεταφορά οδηγίας από τα διάφορα κράτη μέλη, κίνδυνος που θα μπορούσε να συνεπάγεται διαφορετικά επίπεδα προστασίας της ασφάλειας και να εγείρει φραγμούς στην εσωτερική αγορά, υπονομεύοντας με αυτόν τον τρόπο την αποτελεσματική εφαρμογή της. Η αλλαγή της νομικής μορφής από οδηγία σε κανονισμό δεν συνεπάγεται τροποποίηση της κανονιστικής προσέγγισης. Τα χαρακτηριστικά της νέας προσέγγισης διατηρούνται πλήρως, ειδικότερα η ευελιξία που παρέχεται στους κατασκευαστές όσον αφορά την επιλογή των μέσων που χρησιμοποιούν προκειμένου να συμμορφωθούν προς τις ουσιώδεις απαιτήσεις και την επιλογή της διαδικασίας που χρησιμοποιείται, μεταξύ των διαθέσιμων διαδικασιών αξιολόγησης της συμμόρφωσης, για την απόδειξη της συμμόρφωσης των συσκευών αερίου. Οι υφιστάμενοι μηχανισμοί στήριξης της εφαρμογής της νομοθεσίας (διαδικασία τυποποίησης, ομάδες εργασίας, διοικητική συνεργασία, κατάρτιση εγγράφων καθοδήγησης, κ.λπ.) δεν θίγονται από τη φύση του νομικού μέσου. Επιπλέον, η επιλογή του κανονισμού ως μέσου δεν σημαίνει συγκεντροποίηση της διαδικασίας λήψης αποφάσεων. Τα κράτη μέλη διατηρούν τις αρμοδιότητές τους, π.χ. όσον αφορά τον ορισμό και την πιστοποίηση των κοινοποιημένων οργανισμών, την εποπτεία της αγοράς και τις ενέργειες επιβολής, καθώς και τον προσδιορισμό των συνθηκών τροφοδοσίας αερίου, εφόσον δεν είναι εναρμονισμένες σε επίπεδο Ένωσης οι ποιότητες των αερίων. Τέλος, η χρήση κανονισμών στον τομέα της νομοθεσίας για την εσωτερική αγορά παρέχει τη δυνατότητα, σύμφωνα και με την προτίμηση που εξέφρασαν τα ενδιαφερόμενα μέρη, αποφυγής του κανονιστικού υπερθεματισμού. Επίσης, δίνει τη δυνατότητα στους κατασκευαστές να εργαστούν άμεσα με βάση το κείμενο του κανονισμού, αντί να πρέπει να εντοπίζουν και να εξετάζουν 28 νομοθετικές πράξεις μεταφοράς. Επί αυτής της βάσης, κρίνεται ότι η επιλογή του κανονισμού αποτελεί την πλέον ενδεδειγμένη λύση για όλα τα εμπλεκόμενα μέρη, διότι θα καταστήσει δυνατή την ταχύτερη και συνεκτικότερη εφαρμογή της προτεινόμενης νομοθεσίας και θα διαμορφώσει ένα σαφέστερο κανονιστικό περιβάλλον για τους οικονομικούς φορείς. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η παρούσα πρόταση δεν έχει επιπτώσεις στον προϋπολογισμό της Ένωσης. 5. ΠΡΟΣΘΕΤΕΣ ΠΛΗΡΟΦΟΡΙΕΣ Κατάργηση της ισχύουσας νομοθεσίας Η έγκριση της πρότασης θα οδηγήσει στην κατάργηση της οδηγίας 2009/142/ΕΚ. Ευρωπαϊκός Οικονομικός Χώρος Η πρόταση παρουσιάζει ενδιαφέρον για τον ΕΟΧ και πρέπει, κατά συνέπεια, να επεκταθεί στον Ευρωπαϊκό Οικονομικό Χώρο. 2014/0136 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τις συσκευές αερίου (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[21], Αποφασίζοντας με τη συνήθη νομοθετική διαδικασία, Εκτιμώντας τα ακόλουθα: (1) Η οδηγία 2009/142/ΕΚ του Ευρωπαϊκού Κοινοβουλίου και του Συμβουλίου σχετικά με τις συσκευές αερίου[22] θεσπίζει τους κανόνες για τη διάθεση στην αγορά και τη θέση σε λειτουργία συσκευών αερίου. (2) Η οδηγία 2009/142/ΕΟΚ βασίζεται στις αρχές της νέας προσέγγισης, όπως ορίζονται στο ψήφισμα του Συμβουλίου, της 7ης Μαΐου 1985, για νέα προσέγγιση στο θέμα της τεχνικής εναρμόνισης και τυποποίησης[23]. Επομένως, ορίζει μόνο τις ουσιώδεις απαιτήσεις που εφαρμόζονται για τις συσκευές αερίου, ενώ οι τεχνικές λεπτομέρειες εγκρίνονται από την Ευρωπαϊκή Επιτροπής Τυποποίησης (CEN) και την Ευρωπαϊκή Επιτροπή Ηλεκτροτεχνικής Τυποποίησης (Cenelec) σύμφωνα προς τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου για την ευρωπαϊκή τυποποίηση[24]. Η συμμόρφωση με τα κατ’ αυτόν τον τρόπο καθοριζόμενα εναρμονισμένα πρότυπα, ο αριθμός αναφοράς των οποίων δημοσιεύεται στην Επίσημη Εφημερίδα της Ευρωπαϊκής Ένωσης, συνιστά τεκμήριο συμμόρφωσης με τις απαιτήσεις της οδηγίας 2009/142/ΕΚ. Η πείρα έδειξε ότι αυτές οι βασικές αρχές έχουν λειτουργήσει ικανοποιητικά στον εν λόγω τομέα και πρέπει να διατηρηθούν και να ενισχυθούν περαιτέρω. (3) Η εμπειρία από την εφαρμογή της οδηγίας 2009/142/ΕΚ υπέδειξε την ανάγκη τροποποίησης ορισμένων διατάξεων αυτής για λόγους αποσαφήνισης και επικαιροποίησής τους και επομένως διασφάλισης της ασφάλειας δικαίου όσον αφορά τους ορισμούς που άπτονται του πεδίου εφαρμογής, του περιεχομένου των κοινοποιήσεων των κρατών μελών σχετικά με τα είδη αερίων και τις πιέσεις τροφοδοσίας, καθώς και ορισμένες ουσιώδεις απαιτήσεις. (4) Δεδομένου ότι ορισμένες πτυχές της οδηγίας 2009/142/ΕΚ χρήζουν αναθεώρησης και βελτίωσης, η εν λόγω οδηγία θα πρέπει, για λόγους σαφήνειας, να καταργηθεί. Εφόσον το πεδίο εφαρμογής, οι ουσιώδεις απαιτήσεις και οι διαδικασίες αξιολόγησης συμμόρφωσης πρέπει να είναι ταυτόσημες σε όλα τα κράτη μέλη, η ευελιξία όσον αφορά τη μεταφορά στο εθνικό δίκαιο μιας οδηγίας που βασίζεται στις αρχές της νέας προσέγγισης είναι σχεδόν μηδενική. Για λόγους απλούστευσης του κανονιστικού πλαισίου, η οδηγία 2009/142/ΕΚ θα πρέπει να αντικατασταθεί από κανονισμό, ο οποίος συνιστά το κατάλληλο νομικό μέσο, καθώς επιβάλλει σαφείς και αναλυτικούς κανόνες που δεν επιδέχονται αποκλίνουσα μεταφορά από τα κράτη μέλη και διασφαλίζει με αυτόν τον τρόπο την ενιαία εφαρμογή του σε ολόκληρη την Ένωση. (5) Η απόφαση αριθ. 768/2008/ΕΚ του Ευρωπαϊκού Κοινοβουλίου και του Συμβουλίου για κοινό πλαίσιο εμπορίας των προϊόντων[25] καθορίζει κοινό πλαίσιο γενικών αρχών και διατάξεων αναφοράς που πρέπει να εφαρμόζονται σε όλη τη νομοθεσία εναρμόνισης των όρων εμπορίας προϊόντων, ούτως ώστε να εξασφαλίζεται μια συνεκτική βάση για την αναθεώρηση ή την αναδιατύπωσή της. Προκειμένου να διασφαλίζεται η συνοχή με άλλες τομεακές νομοθετικές πράξεις για τα προϊόντα, η οδηγία 2009/142/ΕΚ θα πρέπει να προσαρμοστεί στην εν λόγω απόφαση. (6) Ο κανονισμός (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου για τον καθορισμό των απαιτήσεων διαπίστευσης και εποπτείας της αγοράς όσον αφορά την εμπορία των προϊόντων[26], ορίζει τους κανόνες διαπίστευσης των οργανισμών αξιολόγησης της συμμόρφωσης, [εποπτεία της αγοράς προϊόντων και διενέργεια ελέγχων σε προϊόντα από τρίτες χώρες] και τη σήμανση CE. (7) Ο κανονισμός (ΕΕ) αριθ. […/...] του Ευρωπαϊκού Κοινοβουλίου και του Συμβουλίου[27] [σχετικά με την εποπτεία της αγοράς των προϊόντων] ορίζει τους αναλυτικούς κανόνες για την εποπτεία της αγοράς και τους ελέγχους των προϊόντων που εισέρχονται στην Ένωση από τρίτες χώρες, περιλαμβανομένων των συσκευών αερίου. Επίσης ορίζει διαδικασία ρήτρας διασφάλισης. Τα κράτη μέλη οφείλουν να διοργανώνουν και να διενεργούν την εποπτεία της αγοράς, να ορίζουν αρχές εποπτείας της αγοράς και να διευκρινίζουν τις εξουσίες και τα καθήκοντα τους. Επίσης, θα πρέπει να καταρτίζουν γενικά και τομεακά προγράμματα εποπτείας της αγοράς. (8) Το πεδίο εφαρμογής της οδηγίας 2009/142/ΕΚ θα πρέπει να διατηρηθεί. Ο παρών κανονισμός ια πρέπει να εφαρμόζεται σε συσκευές αερίου και σε εξοπλισμούς που ενσωματώνονται σε συσκευές αερίου. Οι συσκευές αερίου είναι οικιακές και μη οικιακές συσκευές που προορίζονται για ορισμένες συγκεκριμένες εφαρμογές. (9) Ο παρών κανονισμός θα πρέπει να έχει στόχο την εξασφάλιση της λειτουργίας της εσωτερικής αγοράς συσκευών αερίου και εξοπλισμών ως προς την ασφάλεια λόγω της χρήσης αερίου και την ενεργειακή αποδοτικότητα. (10) Ο παρών κανονισμός δεν θα πρέπει να εφαρμόζεται όταν άλλη ενωσιακή νομοθεσία εναρμόνισης καλύπτει με πιο συγκεκριμένο τρόπο τα ζητήματα που καλύπτονται από τον παρόντα κανονισμό. Συμπεριλαμβάνονται και τα μέτρα που εγκρίνονται δυνάμει της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου[28] για τη θέσπιση πλαισίου σχετικά με τις απαιτήσεις οικολογικού σχεδιασμού. (11) Το άρθρο 6 του παρόντος κανονισμού εμποδίζει τα κράτη μέλη να επιβάλουν αυστηρότερες απαιτήσεις σχετικά με ζητήματα υγείας, ασφάλειας και διατήρησης της ενέργειας τα οποία θα απαγόρευαν, περιόριζαν ή παρεμπόδιζαν τη διάθεση στην αγορά και τη θέση σε λειτουργία συσκευών που συμμορφώνονται με τον παρόντα κανονισμό. Ωστόσο, η εν λόγω διάταξη δεν επηρεάζει τη δυνατότητα των κρατών μελών να επιβάλλουν, κατά την εφαρμογή άλλων οδηγιών της ΕΕ, απαιτήσεις που επηρεάζουν την ενεργειακή αποδοτικότητα των προϊόντων, συμπεριλαμβανομένων των συσκευών αερίου, εφόσον τα εν λόγω μέτρα είναι συμβατά με τη Συνθήκη. (12) Η οδηγία 2009/28/ΕΚ του Ευρωπαϊκού Κοινοβουλίου και του Συμβουλίου σχετικά με την προώθηση της χρήσης ενέργειας από ανανεώσιμες πηγές[29] απαιτεί από τα κράτη μέλη να εισάγουν στους οικείους οικοδομικούς κανονισμούς και κώδικες κατάλληλα μέτρα για να αυξήσουν το μερίδιο κάθε μορφής ενέργειας από ανανεώσιμες πηγές στον οικοδομικό τομέα. Η οδηγία 2010/31/ΕΕ του Ευρωπαϊκού Κοινοβουλίου και του Συμβουλίου για την ενεργειακή απόδοση των κτιρίων[30] απαιτεί από τα κράτη μέλη να καθορίζουν ελάχιστες απαιτήσεις για την ενεργειακή απόδοση των κτιρίων και των δομικών στοιχείων και συστημικές απαιτήσεις όσον αφορά τη συνολική ενεργειακή απόδοση των τεχνικών συστημάτων κτιρίων που εγκαθίστανται σε υφιστάμενα κτίρια. Η οδηγία 2012/27/ΕΕ του Ευρωπαϊκού Κοινοβουλίου και του Συμβουλίου για την ενεργειακή απόδοση [31] απαιτεί από τα κράτη μέλη να λάβουν επαρκή μέτρα για την προοδευτική μείωση της κατανάλωσης ενέργειας σε διάφορους τομέις, συμπεριλαμβανομένων των κτιρίων. (13) Ο παρών κανονισμός δεν επηρεάζει την υποχρέωση των κρατών μελών να εγκρίνουν εθνικά μέτρα υπέρ της προώθησης της χρήσης ενέργειας από ανανεώσιμες πηγές και της ενεργειακής απόδοσης των κτιρίων, σύμφωνα προς τις οδηγίες 2009/28/ΕΚ, 2010/31/ΕΕ και 2012/27/ΕΕ. Παρουσιάζει συνεκτικότητα προς τους στόχους των εν λόγω οδηγιών το γεγονός ότι τα εθνικά μέτρα μπορούν σε ορισμένες περιπτώσεις να περιορίζουν την εγκατάσταση συσκευών αερίου που συμμορφώνονται με την απαίτηση του παρόντος κανονισμού για ορθολογική χρησιμοποίηση της ενέργειας, υπό τον όρο ότι οι εν λόγω απαιτήσεις δεν αποτελούν αδικαιολόγητο φραγμό για το εμπόριο. (14) Τα κράτη μέλη θεσπίζουν όλες τις αναγκαίες διατάξεις προκειμένου να εξασφαλίσουν ότι οι συσκευές αερίου είναι δυνατό να διατίθενται στην αγορά και να τίθενται σε λειτουργία μόνον εφόσον, κανονικά χρησιμοποιούμενες, δεν θέτουν σε κίνδυνο την ασφάλεια ανθρώπων, κατοικίδιων ζώων ή αγαθών. (15) Οι διατάξεις του παρόντος κανονισμού δεν θίγουν το δικαίωμα των κρατών μελών να θεσπίζουν κανόνες σχετικά με τη δοκιμαστική εφαρμογή ή περιοδική επιθεώρηση συσκευών αερίου για λόγους διασφάλισης της ορθής εγκατάστασης, χρήσης και συντήρησής τους. (16) Οι διατάξεις του παρόντος κανονισμού δεν θίγουν το δικαίωμα των κρατών μελών να θεσπίζουν τις απαιτήσεις που κρίνουν αναγκαίες σχετικά με ζητήματα εγκατάστασης, συνθήκες αερισμού χώρων και ζητήματα ασφάλειας του ίδιου του κτιρίου και της ενεργειακής απόδοσης αυτού, υπό τον όρο ότι οι εν λόγω διατάξεις δεν επιβάλλουν απαιτήσεις σχεδιασμού για συσκευές αερίου. (17) Δεδομένου ότι ο παρών κανονισμός δεν καλύπτει τους κινδύνους που προκαλούνται από συσκευές αερίου λόγω εσφαλμένης εγκατάστασης, συντήρησης ή χρήσης, τα κράτη μέλη ενθαρρύνονται να λαμβάνουν μέτρα για τη διασφάλιση της ενημέρωσης του κοινού σχετικά με τους κινδύνους που σχετίζονται με τα προϊόντα καύσης και ειδικότερα με το μονοξείδιο του άνθρακα. (18) Μολονότι ο παρών κανονισμός δεν ρυθμίζει τις συνθήκες τροφοδοσίας αερίου στα κράτη μέλη, θα πρέπει να λαμβάνει υπόψη το γεγονός ότι στα κράτη μέλη ισχύουν διαφορετικές συνθήκες όσον αφορά τα είδη αερίων και τις πιέσεις τροφοδοσίας, ελλείψει εναρμόνισης των τεχνικών χαρακτηριστικών του αερίου καυσίμου. Η σύνθεση και οι προδιαγραφές τύπου αερίων και οι πιέσεις τροφοδοσίας στο σημείο όπου τίθεται σε λειτουργία μια συσκευή αερίου είναι σημαντικά στοιχεία για την ασφαλή και ορθή λειτουργία της και επομένως το εν λόγω ζήτημα πρέπει να λαμβάνεται υπόψη ήδη κατά το στάδιο σχεδιασμού της συσκευής, προκειμένου να διασφαλίζεται η συμβατότητά της με το είδος (τα είδη) αερίου και την πίεση (τις πιέσεις) τροφοδοσίας για τα οποία προορίζεται. (19) Για να αποφευχθούν οι φραγμοί στο εμπόριο όσον αφορά τις συσκευές αερίου για λόγους που σχετίζονται με το γεγονός ότι οι συνθήκες τροφοδοσίας αερίου δεν είναι ακόμη εναρμονισμένες και για να εξασφαλίζεται η επαρκής ενημέρωση των οικονομικών φορέων, τα κράτη μέλη θα πρέπει να κοινοποιούν εγκαίρως στα άλλα κράτη μέλη και στην Επιτροπή τα είδη αερίου και τις πιέσεις τροφοδοσίας που χρησιμοποιούνται στην επικράτειά τους, καθώς και τυχόν μεταβολές τους. (20) Η κοινοποίηση των ειδών αερίων και των πιέσεων τροφοδοσίας από τα κράτη μέλη πρέπει να περιέχει τις συναφείς αναγκαίες πληροφορίες για τους οικονομικούς φορείς. Σε αυτό το πλαίσιο, η πρωταρχική πηγή του παρεχόμενου αερίου καυσίμου δεν έχει σημασία για τα χαρακτηριστικά, την απόδοση και τη συμβατότητα των συσκευών αερίου με τις ανακοινωθείσες συνθήκες τροφοδοσίας αερίου. (21) Κατά τον προσδιορισμό των οικογενειών αερίων και των ομάδων αερίων που χρησιμοποιούνται στην επικράτειά τους, τα κράτη μέλη ενθαρρύνονται να λαμβάνουν υπόψη τις τρέχουσες εργασίες τυποποίησης όσον αφορά τις ποιότητες των αερίων και να διασφαλίζουν με αυτόν τον τρόπο σε ολόκληρη την Ένωση μια συνεκτική και συντονισμένη προσέγγιση της εναρμόνισης των αερίων καυσίμων μέσω της τυποποίησης. (22) Όταν, σύμφωνα με την οδηγία 2009/73/ΕΚ του Ευρωπαϊκού Κοινοβουλίου και του Συμβουλίου σχετικά με τους κοινούς κανόνες για την εσωτερική αγορά φυσικού αερίου[32] και τις εν εξελίξει εργασίες τυποποίησης της CEN σχετικά με τις προδιαγραφές ποιότητας του αερίου, τα κράτη μέλη λαμβάνουν συγκεκριμένα μέτρα για την ευρύτερη χρήση βιοαερίου, με την εισαγωγή αυτού του αερίου στο δίκτυο διανομής αερίου ή με τη διανομή του μέσω μεμονωμένων συστημάτων, τότε, τα κράτη μέλη θα πρέπει να μεριμνούν για την έγκαιρη επικαιροποίηση της ανακοίνωσής τους ως προς τα είδη αερίων σε περίπτωση που η ποιότητα του παρεχόμενου αερίου δεν παραμένει εντός του ήδη ανακοινωθέντος ποιοτικού φάσματος. (23) Όταν τα κράτη μέλη καταρτίζουν τα εθνικά σχέδια δράσης τους σύμφωνα με την οδηγία 2009/28/ΕΚ προκειμένου να συμμορφωθούν προς την υποχρέωσή τους για αύξηση του ποσοστού της ενέργειας από ανανεώσιμες πηγές και, ειδικότερα, του βιοαερίου στη συνολική κατανάλωση ενέργειας, ενθαρρύνονται να εξετάσουν τις δυνατότητες εισαγωγής αυτών των αερίων στο δίκτυο διανομής αερίου. (24) Τα κράτη μέλη θα πρέπει να λαμβάνουν τα αναγκαία μέτρα ώστε να διασφαλίζεται ότι οι συνθήκες τροφοδοσίας αερίου δεν συνιστούν φραγμούς στο εμπόριο και ότι δεν περιορίζουν τη θέση σε λειτουργία συσκευών αερίου συμβατών με τις τοπικές συνθήκες τροφοδοσίας αερίου. (25) Οι συσκευές αερίου που καλύπτονται από τον παρόντα κανονισμό και συμμορφώνονται προς τις διατάξεις του θα πρέπει να επωφελούνται από την αρχή της ελεύθερης κυκλοφορίας των αγαθών. Θα πρέπει να επιτρέπεται η θέση σε λειτουργία αυτών των συσκευών, υπό τον όρο ότι είναι συμβατές με τις τοπικές συνθήκες τροφοδοσίας αερίου. (26) Η σήμανση της κατηγορίας συσκευής που αναγράφεται στην πινακίδα στοιχείων συσκευής θεσπίζει άμεση σύνδεση με τις οικογένειες αερίων και/ή τις ομάδες αερίων τις οποίες μια συσκευή αερίου έχει σχεδιαστεί να καίει με ασφάλεια σε επιθυμητό επίπεδο απόδοσης και με αυτόν τον τρόπο διασφαλίζει τη συμβατότητα της συσκευής με τις τοπικές συνθήκες τροφοδοσίας αερίου. (27) Θα πρέπει να τηρούνται οι ουσιώδεις απαιτήσεις για την ορθολογική χρησιμοποίηση της ενέργειας, ώστε να διασφαλίζεται ότι οι συσκευές αερίου είναι ασφαλείς όταν χρησιμοποιούνται κανονικά στο επιθυμητό επίπεδο απόδοσης. (28) Οι ουσιώδεις απαιτήσεις θα πρέπει να ερμηνεύονται και να εφαρμόζονται έτσι ώστε να λαμβάνεται υπόψη το επίπεδο της τεχνολογίας κατά τη χρονική στιγμή του σχεδιασμού και της παραγωγής, καθώς και τα τεχνικά και οικονομικά κριτήρια τα οποία τηρούν υψηλό βαθμό προστασίας της υγείας και της ασφάλειας και ορθολογικής χρησιμοποίησης της ενέργειας. (29) Οι οικονομικοί φορείς θα πρέπει να φέρουν την ευθύνη για τη συμμόρφωση των συσκευών αερίου και των εξοπλισμών προς τις απαιτήσεις του παρόντος κανονισμού, σε σχέση με τον ρόλο που διαδραματίζουν αντιστοίχως στην αλυσίδα εφοδιασμού, ούτως ώστε να διασφαλίζουν υψηλό επίπεδο προστασίας των δημόσιων συμφερόντων, όπως η υγεία, η ασφάλεια, η ορθολογική χρησιμοποίηση της ενέργειας και η προστασία των καταναλωτών και άλλων χρηστών, των κατοικίδιων ζώων και των αγαθών, και να εγγυώνται θεμιτό ανταγωνισμό στην αγορά της Ένωσης. (30) Όλοι οι οικονομικοί φορείς που παρεμβαίνουν στην αλυσίδα εφοδιασμού και διανομής θα πρέπει να λαμβάνουν τα κατάλληλα μέτρα για να εξασφαλίζουν ότι καθιστούν διαθέσιμες στην αγορά μόνο συσκευές αερίου που είναι σύμφωνες με τις διατάξεις του παρόντος κανονισμού. Είναι απαραίτητο να προβλεφθεί σαφής και αναλογική κατανομή των υποχρεώσεων, που να ανταποκρίνεται στον ρόλο κάθε οικονομικού φορέα στην αλυσίδα προσφοράς και διανομής. (31) Ο κατασκευαστής, γνωρίζοντας λεπτομερώς τη διαδικασία σχεδιασμού και παραγωγής, βρίσκεται σε καλύτερη θέση για να διενεργεί ολόκληρη τη διαδικασία αξιολόγησης της συμμόρφωσης. Η αξιολόγηση της συμμόρφωσης θα πρέπει, συνεπώς, να παραμείνει υποχρέωση αποκλειστικά του κατασκευαστή. (32) Ο κατασκευαστής θα πρέπει να παρέχει επαρκείς και αναλυτικές πληροφορίες σχετικά με τη σκοπούμενη χρήση της συσκευής αερίου, ώστε να καθίσταται δυνατή η ορθή και ασφαλής εγκατάσταση και θέση σε λειτουργία, χρήση και συντήρησή της. Οι πληροφορίες αυτές ενδέχεται να πρέπει να συμπεριλάβουν τεχνικές προδιαγραφές της διεπαφής μεταξύ της συσκευής και του περιβάλλοντος εγκατάστασής της. (33) Για να διευκολυνθεί η επικοινωνία μεταξύ των οικονομικών φορέων, των εθνικών αρχών εποπτείας της αγοράς, και των καταναλωτών, τα κράτη μέλη θα πρέπει να ενθαρρύνουν τους οικονομικούς φορείς να παρέχουν ηλεκτρονική διεύθυνση μαζί με την ταχυδρομική τους διεύθυνση. (34) Είναι αναγκαίο να εξασφαλιστεί ότι οι συσκευές αερίου και οι εξοπλισμοί από τρίτες χώρες που εισέρχονται στην αγορά της Ένωσης συμμορφώνονται με τις απαιτήσεις του παρόντος κανονισμού και, ιδίως, ότι οι κατασκευαστές έχουν διενεργήσει τις κατάλληλες διαδικασίες αξιολόγησης της συμμόρφωσης όσον αφορά τις συγκεκριμένες συσκευές και εξοπλισμούς. Θα πρέπει, επομένως, να προβλεφθεί η υποχρέωση των εισαγωγέων να εξασφαλίζουν ότι οι συσκευές αερίου και οι εξοπλισμοί που διαθέτουν στην αγορά συμμορφώνονται με τις απαιτήσεις του παρόντος κανονισμού και ότι δεν διαθέτουν στην αγορά συσκευές και εξοπλισμούς που δεν συμμορφώνονται με τις απαιτήσεις αυτές ή ενέχουν κίνδυνο. Θα πρέπει επίσης να προβλεφθεί η υποχρέωση των εισαγωγέων να εξασφαλίζουν ότι έχουν ολοκληρωθεί οι διαδικασίες αξιολόγησης της συμμόρφωσης και ότι η σήμανση των συσκευών και τα έγγραφα που καταρτίζουν οι κατασκευαστές είναι στη διάθεση των αρμόδιων εποπτικών αρχών για λόγους ελέγχου. (35) Ο διανομέας καθιστά διαθέσιμη στην αγορά συσκευή αερίου ή εξοπλισμό καλυπτόμενο από την παρούσα οδηγία αφού έχει διατεθεί στην αγορά από τον κατασκευαστή ή τον εισαγωγέα και θα πρέπει να ενεργεί με τη δέουσα προσοχή ώστε να εξασφαλίζει ότι ο τρόπος με τον οποίο χειρίζεται τη συσκευή ή τον εξοπλισμό δεν επηρεάζει αρνητικά τη συμμόρφωση του προϊόντος. (36) Όταν διατίθεται στην αγορά συσκευή αερίου ή εξοπλισμός, κάθε εισαγωγέας πρέπει να επισημαίνει στη συσκευή ή τον εξοπλισμό την επωνυμία του, εμπορική ονομασία ή κατατεθέν σήμα και ταχυδρομική διεύθυνση στην οποία είναι προσβάσιμος. Θα πρέπει να προβλέπονται εξαιρέσεις, όταν δεν το επιτρέπει το μέγεθος ή η φύση της συσκευής ή του εξοπλισμού. Τούτο περιλαμβάνει την περίπτωση κατά την οποία ο εισαγωγέας πρέπει να ανοίξει τη συσκευασία για να θέσει το όνομα και τη διεύθυνσή του επί του προϊόντος. (37) Οποιοσδήποτε οικονομικός φορέας διαθέτει συσκευή αερίου ή εξοπλισμό στην αγορά με τη δική του επωνυμία ή εμπορικό σήμα ή τροποποιεί συσκευή αερίου ή εξοπλισμό κατά τρόπον που επηρεάει τη συμμόρφωση με τις απαιτήσεις του παρόντος κανονισμού θα πρέπει να θεωρείται ότι είναι ο κατασκευαστής και, ως εκ τούτου, πρέπει να αναλαμβάνει τις υποχρεώσεις του κατασκευαστή. (38) Οι διανομείς και οι εισαγωγείς, επειδή βρίσκονται κοντά στην αγορά, θα πρέπει να συμμετέχουν σε καθήκοντα εποπτείας της αγοράς που εκτελούνται από τις αρμόδιες εθνικές αρχές και θα πρέπει να είναι προετοιμασμένοι να συμμετάσχουν ενεργά, παρέχοντας στις εν λόγω αρχές όλες τις αναγκαίες πληροφορίες που αφορούν την οικεία συσκευή αερίου ή τον οικείο εξοπλισμό. (39) Η διασφάλιση της ιχνηλασιμότητας μιας συσκευής αερίου ή ενός εξοπλισμού σε όλη την αλυσίδα εφοδιασμού συμβάλλει στη διαμόρφωση απλούστερης και αποτελεσματικότερης εποπτείας της αγοράς. Εάν το σύστημα ιχνηλασιμότητας είναι αποτελεσματικό, διευκολύνεται το έργο των αρμόδιων για την εποπτεία της αγοράς αρχών, όσον αφορά τον εντοπισμό του οικονομικού φορέα που κατέστησε διαθέσιμες στην αγορά μη συμμορφούμενες συσκευές αερίου ή εξοπλισμούς. (40) Ο παρών κανονισμός θα πρέπει να περιορίζεται στη διατύπωση των ουσιωδών απαιτήσεων. Προκειμένου να διευκολύνεται η αξιολόγηση της συμμόρφωσης προς τις εν λόγω απαιτήσεις, είναι απαραίτητη η παροχή τεκμηρίου συμμόρφωσης για συσκευές αερίου ή εξοπλισμούς που συμμορφώνονται προς τα εναρμονισμένα πρότυπα που εγκρίνονται δυνάμει του κανονισμού (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου σχετικά με την ευρωπαϊκή τυποποίηση[33] για τους σκοπούς διατύπωσης αναλυτικών τεχνικών προδιαγραφών των εν λόγω απαιτήσεων, ειδικά όσον αφορά τον σχεδιασμό, την κατασκευή, τη λειτουργία, τη δοκιμή της ενεργειακής απόδοσης και την εγκατάσταση των συσκευών αερίου. (41) Ο κανονισμός (ΕΕ) αριθ. 1025/2012 προβλέπει διαδικασία υποβολής ενστάσεων κατά εναρμονισμένων προτύπων όταν τα εν λόγω πρότυπα δεν ικανοποιούν πλήρως τις απαιτήσεις του παρόντος κανονισμού. (42) Για να δοθεί στους οικονομικούς φορείς η δυνατότητα να αποδείξουν και στις αρμόδιες αρχές η δυνατότητα να εξασφαλίσουν ότι οι συσκευές αερίου ή οι εξοπλισμοί που είναι διαθέσιμοι στην αγορά συμμορφώνονται προς τις ουσιώδεις απαιτήσεις, είναι απαραίτητο να προβλεφθούν διαδικασίες αξιολόγησης της συμμόρφωσης. Με την απόφαση 768/2008/ΕΚ θεσπίζονται ενότητες για τις διαδικασίες αξιολόγησης της συμμόρφωσης που περιλαμβάνουν από τη λιγότερο αυστηρή έως την περισσότερο αυστηρή διαδικασία, ανάλογα με το επίπεδο του υφιστάμενου κινδύνου και το επίπεδο της απαιτούμενης ασφάλειας. Για να εξασφαλιστεί διατομεακή συνοχή και να αποφευχθούν ad hoc παραλλαγές, οι διαδικασίες αξιολόγησης της συμμόρφωσης θα πρέπει να επιλέγονται από αυτές τις ενότητες. (43) Οι κατασκευαστές συσκευών αερίου θα πρέπει να καταρτίζουν δήλωση συμμόρφωσης ΕΕ με την οποία να παρέχουν τις πληροφορίες που απαιτούνται με βάση τον παρόντα κανονισμό σχετικά με τη συμμόρφωση μιας συσκευής προς τις απαιτήσεις του παρόντος κανονισμού και της λοιπής συναφούς ενωσιακής νομοθεσίας εναρμόνισης. (44) Για να εξασφαλίζεται ουσιαστική πρόσβαση στις πληροφορίες για σκοπούς εποπτείας της αγοράς, οι πληροφορίες που απαιτούνται για τον προσδιορισμό όλων των εφαρμοστέων πράξεων της Ένωσης όσον αφορά μια συσκευή αερίου, θα πρέπει να είναι διαθέσιμες σε μια ενιαία δήλωση συμμόρφωσης ΕΕ. (45) Οι κατασκευαστές εξοπλισμών θα πρέπει να εκδίδουν πιστοποιητικό συμμόρφωσης εξοπλισμού για την παροχή των πληροφοριών που απαιτούνται δυνάμει του παρόντος κανονισμού σχετικά με τη συμμόρφωση του εξοπλισμού με τις απαιτήσεις του παρόντος κανονισμού. Σε περίπτωση που ο εξοπλισμός υπόκειται και σε άλλη ενωσιακή νομοθεσία εναρμόνισης, οι κατασκευαστές εξοπλισμών θα πρέπει επίσης, κατά περίπτωση, να εκδίδουν δήλωση συμμόρφωσης ΕΕ με την άλλη νομοθεσία. (46) Η σήμανση CE, που δηλώνει τη συμμόρφωση συσκευής αερίου, είναι η ορατή συνέπεια ολόκληρης διαδικασίας η οποία περιλαμβάνει την αξιολόγηση της συμμόρφωσης υπό ευρεία έννοια. Οι γενικές αρχές που διέπουν τη σήμανση CE και τη σχέση της με άλλες σημάνσεις διατυπώνονται στον κανονισμό (ΕΚ) αριθ. 765/2008. Οι κανόνες για την τοποθέτηση της σήμανσης CE θα πρέπει να θεσπίζονται στον παρόντα κανονισμό. (47) Οι εξοπλισμοί δεν είναι συσκευές αερίου, αλλά ενδιάμεσα προϊόντα που διατίθενται μεταξύ επαγγελματιών και προορίζονται να ενσωματωθούν σε συσκευή. Δεδομένου ότι ο κατάλληλος σχεδιασμός του εξοπλισμού συμβάλλει στην ορθή και ασφαλή λειτουργία της ολοκληρωμένης συσκευής και ότι οι κίνδυνοι που σχετίζονται με τη χρήση αερίου μιας συσκευής μπορούν να αξιολογηθούν μόνο μετά την ενσωμάτωση του εξοπλισμού, είναι δέον οι εξοπλισμοί να μη φέρουν σήμανση CE. (48) Ο έλεγχος συμμόρφωσης των συσκευών αερίου και των εξοπλισμών με τις ουσιώδεις απαιτήσεις που προβλέπονται στον παρόντα κανονισμό είναι απαραίτητος προκειμένου να παρέχεται αποτελεσματική προστασία των χρηστών και τρίτων. (49) Προκειμένου να διασφαλίζεται η συμμόρφωση των συσκευών αερίου με τις ουσιώδεις απαιτήσεις, είναι απαραίτητο να θεσπιστούν επαρκείς διαδικασίες αξιολόγησης της συμμόρφωσης τις οποίες θα εφαρμόζει ο κατασκευαστής. Οι διαδικασίες αυτές θα πρέπει να καθοριστούν βάσει των ενοτήτων αξιολόγησης της συμμόρφωσης που ορίζονται στην απόφαση αριθ. 768/2008/ΕΚ. (50) Οι διαδικασίες αξιολόγησης της συμμόρφωσης που προβλέπονται στον παρόντα κανονισμό απαιτούν την παρέμβαση των οργανισμών αξιολόγησης της συμμόρφωσης, οι οποίοι κοινοποιούνται από τα κράτη μέλη στην Επιτροπή. (51) Η πείρα έχει δείξει ότι τα κριτήρια που θεσπίζονται στην οδηγία 2009/142/ΕΚ και τα οποία πρέπει να πληρούν οι οργανισμοί αξιολόγησης της συμμόρφωσης για να κοινοποιηθούν στην Επιτροπή δεν επαρκούν για την εξασφάλιση ενιαίου υψηλού επιπέδου επίδοσης των εν λόγω οργανισμών σε όλη την Ένωση. Ωστόσο, είναι ουσιαστικό όλοι οι οργανισμοί αξιολόγησης της συμμόρφωσης να εκτελούν τα καθήκοντά τους στο ίδιο επίπεδο και σε συνθήκες θεμιτού ανταγωνισμού. Αυτό προϋποθέτει τον καθορισμό υποχρεωτικών απαιτήσεων για τους οργανισμούς αξιολόγησης της συμμόρφωσης που επιθυμούν να κοινοποιηθούν για να παρέχουν υπηρεσίες αξιολόγησης της συμμόρφωσης. (52) Για να εξασφαλιστεί συνεκτικό επίπεδο ποιότητας κατά την αξιολόγηση της συμμόρφωσης, είναι, επίσης, αναγκαίο να καθοριστούν οι απαιτήσεις που πρέπει να πληρούν οι κοινοποιούσες αρχές και οι άλλοι οργανισμοί που συμμετέχουν στην αξιολόγηση, την κοινοποίηση και την παρακολούθηση των κοινοποιημένων οργανισμών. (53) Εάν οργανισμός αξιολόγησης της συμμόρφωσης αποδεικνύει συμμόρφωση προς τα κριτήρια που ορίζονται στα εναρμονισμένα πρότυπα, τότε τεκμαίρεται ότι συμμορφώνεται και προς τις αντίστοιχες απαιτήσεις του παρόντος κανονισμού. (54) Το σύστημα που θεσπίζεται με τον παρόντα κανονισμό πρέπει να συμπληρώνεται με το σύστημα διαπίστευσης που προβλέπεται στον κανονισμό (ΕΚ) αριθ. 765/2008. Επειδή η διαπίστευση είναι βασικό μέσο για να επαληθευθεί η επάρκεια των οργανισμών αξιολόγησης της συμμόρφωσης, θα πρέπει να χρησιμοποιείται επίσης για τον σκοπό της κοινοποίησης. (55) Η διαφανής διαπίστευση που προβλέπεται στον κανονισμό (ΕΚ) αριθ. 765/2008 και εξασφαλίζει το αναγκαίο επίπεδο εμπιστοσύνης στα πιστοποιητικά συμμόρφωσης, θα πρέπει να θεωρείται από τις εθνικές δημόσιες αρχές σε ολόκληρη την Ένωση ως το προτιμώμενο μέσο απόδειξης της τεχνικής επάρκειας των οργανισμών αξιολόγησης της συμμόρφωσης. Ωστόσο, οι εθνικές αρχές δύνανται να θεωρούν ότι διαθέτουν τα κατάλληλα μέσα για να διενεργούν οι ίδιες την εν λόγω αξιολόγηση. Στις περιπτώσεις αυτές, για να εξασφαλίζεται το κατάλληλο επίπεδο αξιοπιστίας της αξιολόγησης από άλλες εθνικές αρχές, οι εθνικές αρχές θα πρέπει να προσκομίζουν στην Επιτροπή και τα άλλα κράτη μέλη τις αναγκαίες αποδείξεις ότι οι οργανισμοί αξιολόγησης της συμμόρφωσης που έχουν αξιολογηθεί τηρούν τις σχετικές κανονιστικές απαιτήσεις. (56) Οι οργανισμοί αξιολόγησης της συμμόρφωσης συχνά αναθέτουν με υπεργολαβία μέρη των δραστηριοτήτων τους που συνδέονται με την αξιολόγηση της συμμόρφωσης ή προσφεύγουν σε θυγατρικές. Για να εξασφαλιστεί το επίπεδο της προστασίας που απαιτείται για τις συσκευές αερίου που πρόκειται να διατεθούν στην αγορά της Ένωσης, έχει σημασία οι υπεργολάβοι και οι θυγατρικές που αξιολογούν τη συμμόρφωση να πληρούν, για την εκτέλεση των καθηκόντων της αξιολόγησης της συμμόρφωσης, τις ίδιες απαιτήσεις όπως και οι κοινοποιημένοι οργανισμοί. Είναι, συνεπώς, σημαντικό η αξιολόγηση της επάρκειας και της απόδοσης των οργανισμών που πρόκειται να κοινοποιηθούν, καθώς και η παρακολούθηση των ήδη κοινοποιημένων οργανισμών, να καλύπτουν και δραστηριότητες που διεξάγονται από υπεργολάβους και θυγατρικές. (57) Είναι ανάγκη να αυξηθεί η αποτελεσματικότητα και η διαφάνεια της διαδικασίας κοινοποίησης και, ειδικότερα, να προσαρμοστεί η διαδικασία αυτή στις νέες τεχνολογίες ώστε να καταστεί δυνατή η ηλεκτρονική κοινοποίηση. (58) Επειδή οι οργανισμοί αξιολόγησης της συμμόρφωσης μπορούν να προσφέρουν τις υπηρεσίες τους σε όλη την Ένωση, ενδείκνυται να δοθεί στα άλλα κράτη μέλη και στην Επιτροπή η δυνατότητα να προβάλουν ενστάσεις για κοινοποιημένο οργανισμό. Συνεπώς, είναι σημαντικό να προβλεφθεί χρονικό διάστημα κατά το οποίο θα μπορούν να αποσαφηνίζονται τυχόν αμφιβολίες ή ανησυχίες για την επάρκεια των οργανισμών αξιολόγησης της συμμόρφωσης, προτού αυτοί αρχίσουν να λειτουργούν ως κοινοποιημένοι οργανισμοί. (59) Για λόγους ανταγωνιστικότητας έχει καθοριστική σημασία να εφαρμόζουν οι οργανισμοί αξιολόγησης της συμμόρφωσης τις διαδικασίες χωρίς περιττές επιβαρύνσεις για τους οικονομικούς φορείς. Για τον ίδιο λόγο, και για να εξασφαλιστεί η ίση μεταχείριση των οικονομικών φορέων, θα πρέπει να εξασφαλίζεται συνέπεια στην τεχνική εφαρμογή των διαδικασιών αξιολόγησης της συμμόρφωσης. Αυτό μπορεί να επιτευχθεί καλύτερα με τον κατάλληλο συντονισμό και συνεργασία των οργανισμών αξιολόγησης της συμμόρφωσης (60) Για να εξασφαλιστούν ομοιόμορφες συνθήκες εφαρμογής του παρόντος κανονισμού, κρίνεται σκόπιμο να ανατεθούν εκτελεστικές αρμοδιότητες στην Επιτροπή. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου για τη θέσπιση κανόνων και γενικών αρχών σχετικά με την άσκηση των εκτελεστικών αρμοδιοτήτων από την Επιτροπή[34]. (61) Η συμβουλευτική διαδικασία πρέπει να ακολουθείται για την έκδοση εκτελεστικών πράξεων που απαιτούν από το κοινοποιούν κράτος μέλος να λαμβάνει τα αναγκαία διορθωτικά μέτρα όσον αφορά τους κοινοποιημένους οργανισμούς που δεν πληρούν ή δεν πληρούν πλέον τις απαιτήσεις για την κοινοποίησή τους. (62) Προκειμένου να λαμβάνονται υπόψη οι τεχνικές εξελίξεις, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης, σχετικά με τροποποιήσεις του περιεχομένου και της μορφής των κοινοποιήσεων των κρατών μελών όσον αφορά τις συνθήκες τροφοδοσίας αερίου στην επικράτειά τους. (63) Η Επιτροπή, κατά την προετοιμασία και κατάρτιση των κατ’ εξουσιοδότηση πράξεων, θα πρέπει να διασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και στο Συμβούλιο. (64) Είναι αναγκαίο να προβλεφθούν μεταβατικές διευθετήσεις που να επιτρέπουν τη διαθεσιμότητα στην αγορά και τη θέση σε λειτουργία συσκευών αερίου και εξοπλισμών που έχουν ήδη διατεθεί στην αγορά σύμφωνα με την οδηγία 2009/142/EΚ. (65) Τα κράτη μέλη θα πρέπει να θεσπίζουν κανόνες σχετικά με τις κυρώσεις που θα ισχύουν για τις παραβάσεις του παρόντος κανονισμού και θα εξασφαλίζουν την εφαρμογή τους. Οι εν λόγω κυρώσεις θα πρέπει να είναι αποτελεσματικές, αναλογικές και αποτρεπτικές. (66) Αφού ο στόχος του παρόντος κανονισμού –δηλαδή, διασφάλιση ότι οι συσκευές αερίου στην αγορά πληρούν τις απαιτήσεις για υψηλό επίπεδο προστασίας της υγείας και της ασφάλειας των χρηστών και για προστασία των κατοικίδιων ζώων ή της περιουσίας και για ορθολογική χρησιμοποίηση της ενέργειας, με εγγύηση, παράλληλα, της λειτουργίας της εσωτερικής αγοράς– δεν μπορεί να επιτευχθεί επαρκώς από τα κράτη μέλη και μπορεί, ως εκ τούτου, λόγω του εύρους και των συνεπειών του, να επιτευχθεί καλύτερα σε επίπεδο Ένωσης, η Ένωση μπορεί να λαμβάνει μέτρα, σύμφωνα με την αρχή της επικουρικότητας που ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, του ιδίου άρθρου, ο παρών κανονισμός δεν υπερβαίνει τα αναγκαία για την επίτευξη αυτού του στόχου. (67) Επομένως, η οδηγία 2009/142/ΕΚ θα πρέπει να καταργηθεί. ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ Ι ΓΕΝΙΚΕΣ ΔΙΑΤΑΞΕΙΣ Άρθρο 1 Πεδίο εφαρμογής (1) Ο παρών κανονισμός ισχύει για συσκευές και για εξοπλισμούς. (2) Για τους σκοπούς του παρόντος κανονισμού, μια συσκευή νοείται ότι υπόκειται σε «κανονική χρήση» όταν πληρούνται οι κάτωθι προϋποθέσεις: (a) έχει εγκατασταθεί σωστά και συντηρείται κανονικά, σύμφωνα με τις οδηγίες του κατασκευαστή. (b) χρησιμοποιεί αέριο του οποίου οι ποιοτικές μεταβολές κινούνται εντός των κανονικών ορίων και του οποίου η διακύμανση της πίεσης τροφοδοσίας είναι κανονική. (c) χρησιμοποιείται για τον σκοπό για τον οποίο προορίζεται ή με τρόπο χρήσης που είναι λογικά δυνατό να προβλεφθεί. (3) Εξαιρούνται από την εφαρμογή του παρόντος κανονισμού: (a) Συσκευές ειδικά σχεδιασμένες για χρήση σε βιομηχανικές διαδικασίες που διενεργούνται σε βιομηχανικές εγκαταστάσεις. (b) Συσκευές ειδικά σχεδιασμένες για χρήση σε αεροσκάφη και σιδηροδρόμους. (c) Συσκευές ειδικά σχεδιασμένες για ερευνητικούς σκοπούς για προσωρινή χρήση σε εργαστήρια. (4) Όταν, για συσκευές ή εξοπλισμούς, οι πτυχές που καλύπτονται από τον παρόντα κανονισμό καλύπτονται πιο συγκεκριμένα από άλλες πράξεις της ενωσιακής νομοθεσίας εναρμόνισης, ο παρών κανονισμός δεν εφαρμόζεται ή παύει να ισχύει για τις εν λόγω συσκευές ή εξοπλισμούς όσον αφορά τις συγκεκριμένες πτυχές. (5) Η ουσιώδης απαίτηση για ορθολογική χρησιμοποίηση της ενέργειας που αναφέρεται στο σημείο 3.5 του παραρτήματος Ι του παρόντος κανονισμού δεν ισχύει για τις συσκευές που καλύπτονται από μέτρο που έχει εκδοθεί δυνάμει του άρθρου 15 της οδηγίας 2009/125/ΕΚ. Άρθρο 2 Ορισμοί Για τους σκοπούς του παρόντος κανονισμού εφαρμόζονται οι ακόλουθοι ορισμοί: (1) ως «συσκευές» νοούνται οι συσκευές αερίων καυσίμων οι οποίες χρησιμοποιούνται για μαγειρική, ψύξη τροφίμων, κλιματισμό χώρων, θέρμανση χώρων, θέρμανση νερού, φωτισμό και πλύσιμο, καθώς και οι καυστήρες με συνεχή ή διακεκομμένη εμφύσηση αέρα και τα θερμαντικά σώματα που πρόκειται να εξοπλιστούν με τέτοιους καυστήρες· (2) ως «εξοπλισμοί» νοούνται τα συστήματα ασφαλείας, ελέγχου ή ρύθμισης και τα υποσυγκροτήματά τους, τα οποία διατίθενται στην αγορά χωριστά για επαγγελματική χρήση και προορίζονται να ενσωματωθούν σε συσκευή αερίου ή να συναρμολογηθούν για να αποτελέσουν συσκευή αερίου· (3) ως «καύση» νοείται η διαδικασία αντίδρασης αερίου καυσίμου με οξυγόνο από την οποία παράγεται θερμότητα ή φως· (4) ως «πλύσιμο» νοείται η συνολική διαδικασία πλυσίματος, περιλαμβανομένου του στεγνώματος και του σιδερώματος· (5) ως «αέριο καύσιμο» νοείται κάθε καύσιμο που βρίσκεται σε αέρια κατάσταση σε θερμοκρασία 15°C και πίεση 1 bar· (6) ως «βιομηχανική διαδικασία» νοείται η απόσπαση, μεγέθυνση, κατεργασία, παραγωγή, κατασκευή ή προπαρασκευή υλικών, φυτών, ζωικού κεφαλαίου, ζωικών προϊόντων, τροφίμων ή άλλων προϊόντων με σκοπό την εμπορική τους χρήση· (7) ως «ειδικός σχεδιασμός» νοείται ο σχεδιασμός για συσκευή ο οποίος προορίζεται αποκλειστικά να καλύψει συγκεκριμένη ανάγκη στο πλαίσιο ειδικής διαδικασίας· (8) ως «βιομηχανικές εγκαταστάσεις» νοούνται οι χώροι όπου η κύρια δραστηριότητα που εκτελείται συνιστά βιομηχανική διαδικασία υποκείμενη σε ειδικές εθνικές διατάξεις για την υγεία και την ασφάλεια· (9) ως «οικογένεια αερίων» νοείται μια ομάδα αερίων καυσίμων με παρεμφερή συμπεριφορά καύσης που συνδέονται μεταξύ τους με μια σειρά δεικτών Wobbe· (10) ως «ομάδα αερίων» νοείται συγκεκριμένη σειρά δείκτη Wobbe εντός της σειράς της οικείας οικογένειας αερίων· (11) ως «δείκτης Wobbe» νοείται ο δείκτης εναλλαξιμότητας αερίων καυσίμων που χρησιμοποιούνται για λόγους σύγκρισης της ενεργειακής απόδοσης από την καύση αερίων καυσίμων διαφόρων συνθέσεων σε μια συσκευή· (12) ως «κατηγορία συσκευής» νοείται ο προσδιορισμός των οικογενειών αερίων και/ή ομάδων αερίων τις οποίες μια συσκευή έχει σχεδιαστεί να καίει με ασφάλεια και στο επιθυμητό επίπεδο απόδοσης, όπως επισημαίνεται από τη σήμανση κατηγορίας συσκευής που ορίζεται από το πρότυπο CEN· (13) ως «διαθεσιμότητα στην αγορά συσκευών» νοείται κάθε προσφορά συσκευών για διανομή, κατανάλωση ή χρήση στην αγορά της Ένωσης στο πλαίσιο εμπορικής δραστηριότητας, είτε έναντι αντιτίμου είτε δωρεάν· (14) ως «διαθεσιμότητα στην αγορά εξοπλισμών» νοείται κάθε προσφορά εξοπλισμών για εμπορική χρήση στην αγορά της Ένωσης για σκοπούς ενσωμάτωσής τους σε συσκευή ή συναρμολόγησής τους για να αποτελέσουν συσκευή, είτε έναντι αντιτίμου είτε δωρεάν· (15) ως «απόδοση ενέργειας» νοείται ο λόγος της εκροής επιδόσεων μιας συσκευής ή ενέργειας προς την εισροή ενέργειας· (16) ως «διάθεση στην αγορά» νοείται η πρώτη φορά κατά την οποία μια συσκευή ή ένας εξοπλισμός καθίσταται διαθέσιμος στην αγορά της Ένωσης· (17) ως «θέση σε λειτουργία» νοείται η πρώτη χρήση μιας συσκευής ή η πρώτη χρήση της για τους σκοπούς του κατασκευαστή· (18) ως «κατασκευαστής» νοείται κάθε φυσικό ή νομικό πρόσωπο που κατασκευάζει συσκευή ή εξοπλισμό ή που αναθέτει σε άλλους τον σχεδιασμό ή την κατασκευή της εν λόγω συσκευής ή εξοπλισμού και διοχετεύει στην αγορά το προϊόν αυτό υπό την επωνυμία ή το εμπορικό σήμα του· (19) ως «εξουσιοδοτημένος αντιπρόσωπος» νοείται κάθε φυσικό ή νομικό πρόσωπο εγκατεστημένο στην Ένωση το οποίο έχει λάβει γραπτή εντολή από τον κατασκευαστή να ενεργεί εξ ονόματός του για την εκτέλεση συγκεκριμένων καθηκόντων· (20) ως «εισαγωγέας» νοείται κάθε φυσικό ή νομικό πρόσωπο, εγκατεστημένο στην Ένωση, που διαθέτει συσκευή ή εξοπλισμό τρίτης χώρας στην αγορά της Ένωσης· (21) ως «διανομέας» νοείται κάθε φυσικό ή νομικό πρόσωπο στην αλυσίδα εφοδιασμού, άλλο από τον κατασκευαστή ή τον εισαγωγέα, το οποίο καθιστά διαθέσιμη μια συσκευή ή έναν εξοπλισμό στην αγορά· (22) ως «οικονομικοί φορείς» νοούνται ο κατασκευαστής, ο εξουσιοδοτημένος αντιπρόσωπος, ο εισαγωγέας και ο διανομέας· (23) ως «τεχνική προδιαγραφή» νοείται έγγραφο με το οποίο ορίζονται τα απαιτούμενα τεχνικά χαρακτηριστικά συσκευής ή εξοπλισμού· (24) ως «εναρμονισμένο πρότυπο» νοείται το εναρμονισμένο πρότυπο κατά την έννοια του άρθρου 2 παράγραφος 1 στοιχείο γ) του κανονισμού (ΕΕ) αριθ. 1025/2012· (25) ως «διαπίστευση» νοείται η διαπίστευση όπως ορίζεται στο άρθρο 2 παράγραφος 10 του κανονισμού (ΕΚ) αριθ. 765/2008· (26) ως «εθνικός οργανισμός διαπίστευσης» νοείται ο εθνικός οργανισμός διαπίστευσης όπως ορίζεται στο άρθρο 2 παράγραφος 11 του κανονισμού (ΕΚ) αριθ. 765/2008· (27) ως «αξιολόγηση συμμόρφωσης» νοείται η διεργασία αξιολόγησης με την οποία αποδεικνύεται κατά πόσον πληρούνται οι ουσιώδεις απαιτήσεις ασφάλειας του παρόντος κανονισμού που αφορούν συσκευή ή εξοπλισμό· (28) ως «οργανισμός αξιολόγησης της συμμόρφωσης» νοείται οργανισμός ο οποίος εκτελεί δραστηριότητες αξιολόγησης της συμμόρφωσης, συμπεριλαμβανομένων της βαθμονόμησης, των δοκιμών, της πιστοποίησης και της επιθεώρησης· (29) ως «ανάκληση» νοείται κάθε μέτρο που αποσκοπεί στην επιστροφή συσκευής που έχει ήδη καταστεί διαθέσιμη στον τελικό χρήστη· (30) ως «απόσυρση» νοείται κάθε μέτρο που αποσκοπεί να αποτρέψει τη διαθεσιμότητα στην αγορά συσκευής ή εξοπλισμού που βρίσκεται στην αλυσίδα του εφοδιασμού· (31) ως «σήμανση CE» νοείται σήμανση με την οποία ο κατασκευαστής δηλώνει ότι η συσκευή συμμορφώνεται με τις ισχύουσες απαιτήσεις της ενωσιακής νομοθεσίας εναρμόνισης που προβλέπει την τοποθέτηση της σήμανσης αυτής· (32) «ενωσιακή νομοθεσία εναρμόνισης»: κάθε νομοθεσία της Ένωσης η οποία εναρμονίζει τους όρους εμπορίας των προϊόντων. Άρθρο 3 Διαθεσιμότητα στην αγορά και θέση σε λειτουργία (1) Τα κράτη μέλη λαμβάνουν όλα τα κατάλληλα μέτρα ώστε να εξασφαλίσουν ότι οι συσκευές καθίστανται διαθέσιμες στην αγορά και τίθενται σε λειτουργία μόνον όταν πληρούν τις απαιτήσεις του παρόντος κανονισμού. (2) Τα κράτη μέλη λαμβάνουν όλα τα απαραίτητα μέτρα για να εξασφαλίσουν ότι οι εξοπλισμοί καθίστανται διαθέσιμοι στην αγορά μόνον εφόσον πληρούν τις απαιτήσεις του παρόντος κανονισμού. (3) Ο παρών κανονισμός δεν θίγει το δικαίωμα των κρατών μελών να ορίζουν τις απαιτήσεις που τυχόν κρίνουν απαραίτητες ώστε να διασφαλίζεται η προστασία των ανθρώπων, των κατοικίδιων ζώων και των αγαθών κατά την κανονική χρήση των συσκευών, υπό τον όρο ότι αυτό δεν συνεπάγεται μετατροπές των εν λόγω συσκευών. Άρθρο 4 Συνθήκες τροφοδοσίας αερίου (1) Τα κράτη μέλη κοινοποιούν στην Επιτροπή και στα άλλα κράτη μέλη τα είδη αερίων και τις αντίστοιχες πιέσεις τροφοδοσίας αερίου που χρησιμοποιούνται στην επικράτειά τους και ενημερώνουν εγκαίρως για τυχόν μεταβολές τους, σύμφωνα με τις απαιτήσεις που ορίζονται στο Παράρτημα ΙΙ. (2) Η Επιτροπή μεριμνά για τη δημοσίευση των στοιχείων αυτών στην Επίσημη Εφημερίδα της Ευρωπαϊκής Ένωσης. Άρθρο 5 Ουσιώδεις απαιτήσεις Οι συσκευές και οι εξοπλισμοί πρέπει να συμμορφώνονται προς τις ουσιώδεις απαιτήσεις οι οποίες τους διέπουν και οι οποίες παρατίθενται στο παράρτημα Ι. Άρθρο 6 Ελεύθερη κυκλοφορία (1) Τα κράτη μέλη δεν απαγορεύουν, περιορίζουν ή παρακωλύουν τη διάθεση στην αγορά και τη θέση σε λειτουργία συσκευών που συμμορφώνονται προς τον παρόντα κανονισμό, για λόγους που σχετίζονται με ζητήματα που καλύπτονται από αυτόν. (2) Τα κράτη μέλη δεν απαγορεύουν, περιορίζουν ή παρακωλύουν τη διάθεση στην αγορά και τη θέση σε λειτουργία εξοπλισμών που συμμορφώνονται προς τον παρόντα κανονισμό, για λόγους που σχετίζονται με ζητήματα που καλύπτονται από αυτόν. (3) Ο παρών κανονισμός δεν επηρεάζει την υποχρέωση των κρατών μελών να προβλέπουν μέτρα υπέρ της προώθησης της χρήσης ενέργειας από ανανεώσιμες πηγές και της ενεργειακής απόδοσης των κτιρίων, σύμφωνα προς τις οδηγίες 2009/28/ΕΚ, 2010/31/ΕΕ και 2012/27/ΕΕ. Ανάλογα μέτρα επιβάλλεται να συνάδουν προς τη Συνθήκη. ΚΕΦΑΛΑΙΟ ΙΙ ΥΠΟΧΡΕΩΣΕΙΣ ΤΩΝ ΟΙΚΟΝΟΜΙΚΩΝ ΦΟΡΕΩΝ Άρθρο 7 [Άρθρο R2 της απόφασης αριθ. 768/2008/ΕΚ] Υποχρεώσεις των κατασκευαστών (1) Κατά τη διάθεση των συσκευών και των εξοπλισμών τους στην αγορά, οι κατασκευαστές εξασφαλίζουν ότι αυτοί είναι σχεδιασμένοι και κατασκευασμένοι σύμφωνα με τις ουσιώδεις απαιτήσεις του παραρτήματος I. (2) Οι κατασκευαστές συσκευών ή εξοπλισμών καταρτίζουν τον τεχνικό φάκελο που αναφέρεται στο παράρτημα ΙΙΙ και διενεργούν την εφαρμοστέα διαδικασία αξιολόγησης της συμμόρφωσης ή που προβλέπεται στο άρθρο 14 ή ή μεριμνούν για τη διενέργειά της. Όταν η συμμόρφωση συσκευής με τις εφαρμοστέες απαιτήσεις αποδεικνύεται με τη διαδικασία του πρώτου εδαφίου, οι κατασκευαστές καταρτίζουν δήλωση συμμόρφωσης ΕΕ και τοποθετούν τη σήμανση CE. Όταν η συμμόρφωση εξοπλισμού με τις εφαρμοστέες απαιτήσεις αποδεικνύεται με τη διαδικασία του πρώτου εδαφίου, οι κατασκευαστές καταρτίζουν πιστοποιητικό συμμόρφωσης εξοπλισμού. (3) Οι κατασκευαστές φυλάσσουν τον τεχνικό φάκελο και τη δήλωση συμμόρφωσης ΕΕ επί δέκα έτη από τη διάθεση της συσκευής στην αγορά. Οι κατασκευαστές φυλάσσουν τον τεχνικό φάκελο και το πιστοποιητικό συμμόρφωσης εξοπλισμού επί 10 έτη από τη διάθεση του εξοπλισμού στην αγορά. (4) Οι κατασκευαστές εξασφαλίζουν ότι εφαρμόζονται διαδικασίες ώστε να διατηρείται η συμμόρφωση της εν σειρά παραγωγής. Οι αλλαγές στη σχεδίαση ή τα χαρακτηριστικά της συσκευής ή του εξοπλισμού και οι αλλαγές στα εναρμονισμένα πρότυπα ή τις λοιπές τεχνικές προδιαγραφές με βάση τις οποίες δηλώνεται η συμμόρφωση της συσκευής ή του εξοπλισμού λαμβάνονται δεόντως υπόψη. Όταν κρίνεται σκόπιμο όσον αφορά τους κινδύνους που παρουσιάζει η συσκευή ή ο εξοπλισμός, οι κατασκευαστές διενεργούν, για την προστασία της υγείας και της ασφάλειας των καταναλωτών και άλλων τελικών χρηστών, δοκιμές με δειγματοληψία στη συσκευή που έχει καταστεί διαθέσιμη στην αγορά, ερευνούν τις σχετικές καταγγελίες και διατηρούν, αν κρίνεται αναγκαίο, αρχείο με τις καταγγελίες για τη μη συμμορφούμενη συσκευή ή εξοπλισμό και τις ανακλήσεις τους και τηρούν ενήμερους τους διανομείς για τις έρευνες τους. (5) Οι κατασκευαστές εξασφαλίζουν ότι οι συσκευές ή οι εξοπλισμοί τους φέρουν αριθμό τύπου, παρτίδας ή σειράς ή άλλο στοιχείο που να επιτρέπει την ταυτοποίησή τους. Όταν δεν το επιτρέπει το μέγεθος ή η φύση της συσκευής ή του εξοπλισμού, οι κατασκευαστές εξασφαλίζουν ότι οι απαιτούμενες πληροφορίες παρέχονται στη συσκευασία. (6) Οι κατασκευαστές σημειώνουν το όνομα, την καταχωρισμένη εμπορική επωνυμία τους, το καταχωρισμένο εμπορικό σήμα τους και την ταχυδρομική διεύθυνσή τους στη συσκευή ή, όταν δεν είναι δυνατόν, στη συσκευασία της ή σε έγγραφο που συνοδεύει τη συσκευή. Η διεύθυνση πρέπει να υποδεικνύει ένα μοναδικό σημείο στο οποίο μπορεί κάποιος να επικοινωνήσει με τον κατασκευαστή. Τα στοιχεία επικοινωνίας αναγράφονται σε γλώσσα ευκόλως κατανοητή από τους καταναλωτές και άλλους χρήστες και από τις αρχές εποπτείας της αγοράς, όπως ορίζεται από το οικείο κράτος μέλος. Οι κατασκευαστές σημειώνουν το όνομα, την καταχωρισμένη εμπορική επωνυμία τους, το καταχωρισμένο εμπορικό σήμα τους και την ταχυδρομική διεύθυνσή τους στον εξοπλισμό ή, όταν δεν είναι δυνατόν, στη συσκευασία του ή σε έγγραφο που συνοδεύει τον εξοπλισμό. Η διεύθυνση πρέπει να υποδεικνύει ένα μοναδικό σημείο στο οποίο μπορεί κάποιος να επικοινωνήσει με τον κατασκευαστή. (7) Οι κατασκευαστές εξασφαλίζουν ότι η συσκευή συνοδεύεται από οδηγίες και άλλες πληροφορίες σχετικά με την ασφάλεια σύμφωνα με το σημείο 1.5 του παραρτήματος Ι σε γλώσσα ευκόλως κατανοητή από τους καταναλωτές και άλλους τελικούς χρήστες, όπως έχει αποφασίσει το οικείο κράτος μέλος. Αυτές οι οδηγίες και πληροφορίες σχετικά με την ασφάλεια είναι σαφείς, κατανοητές και εύληπτες. Οι κατασκευαστές διασφαλίζουν ότι ο εξοπλισμός συνοδεύεται από πιστοποιητικό συμμόρφωσης εξοπλισμού που περιέχει, μεταξύ άλλων, οδηγίες για την ενσωμάτωση ή συναρμολόγηση, προσαρμογή, λειτουργία και συντήρηση σύμφωνα με το σημείο 1.7 του παραρτήματος Ι, σε γλώσσα ευκόλως κατανοητή από τους κατασκευαστές συσκευών. Οι οδηγίες είναι σαφείς, κατανοητές και εύληπτες. (8) Οι κατασκευαστές που θεωρούν ή έχουν λόγο να πιστεύουν ότι μια συσκευή ή ένας εξοπλισμός που έχουν διαθέσει στην αγορά δεν συμμορφώνεται με τον παρόντα κανονισμό λαμβάνουν αμέσως τα αναγκαία διορθωτικά μέτρα για να εξασφαλίσουν τη συμμόρφωση της συσκευής ή του εξοπλισμού, τα αποσύρουν ή τα ανακαλούν, κατά περίπτωση. Πέραν τούτου, όταν η συσκευή ή ο εξοπλισμός παρουσιάζει κίνδυνο, οι κατασκευαστές ενημερώνουν αμέσως σχετικά με το θέμα αυτό τις αρμόδιες εθνικές αρχές των κρατών μελών στις αγορές των οποίων καθιστούν διαθέσιμη τη συσκευή ή τον εξοπλισμό και παραθέτουν λεπτομέρειες, συγκεκριμένα, για τη μη συμμόρφωση και τα τυχόν διορθωτικά μέτρα που έλαβαν. (9) Οι κατασκευαστές παρέχουν στις αρμόδιες εθνικές αρχές, κατόπιν αιτιολογημένου αιτήματος των αρχών αυτών, όλες τις πληροφορίες και την τεκμηρίωση που απαιτούνται για να αποδειχθεί η συμμόρφωση της συσκευής ή του εξοπλισμού με τον παρόντα κανονισμό, σε γλώσσα ευκόλως κατανοητή από τις εν λόγω αρχές. Οι εν λόγω πληροφορίες και τεκμηρίωση μπορεί να παρέχονται σε έντυπη ή ηλεκτρονική μορφή. Συνεργάζονται με τις αρχές αυτές κατόπιν αιτήματος των τελευταίων, για τις ενέργειες που πρέπει να γίνουν ώστε να αποφευχθούν οι κίνδυνοι από τις συσκευές ή τους εξοπλισμούς που έχουν διαθέσει στην αγορά. Άρθρο 8 [Άρθρο R3 της απόφασης αριθ. 768/2008/ΕΚ] Εξουσιοδοτημένοι αντιπρόσωποι (1) Οι κατασκευαστές μπορούν να διορίζουν, με γραπτή εντολή, εξουσιοδοτημένο αντιπρόσωπο. Οι υποχρεώσεις βάσει του άρθρου 7 παράγραφος 1 και η κατάρτιση του τεχνικού φακέλου δεν περιλαμβάνονται στην εντολή του εξουσιοδοτημένου αντιπροσώπου. (2) Ο εξουσιοδοτημένος αντιπρόσωπος ασκεί τα καθήκοντα που προσδιορίζονται στην εντολή την οποία λαμβάνει από τον κατασκευαστή. Η εντολή επιτρέπει στον εξουσιοδοτημένο αντιπρόσωπο τουλάχιστον τα εξής: (a) να τηρεί τη δήλωση συμμόρφωσης της ΕΕ και τον τεχνικό φάκελο στη διάθεση των εθνικών αρχών εποπτείας επί 10 έτη από τη διάθεση στην αγορά της συσκευής· (b) να τηρεί το πιστοποιητικό συμμόρφωσης εξοπλισμού και τον τεχνικό φάκελο στη διάθεση των εθνικών εποπτικών αρχών επί 10 έτη από τη διάθεση στην αγορά του εξοπλισμού· (c) να παρέχει στις αρμόδιες εθνικές αρχές, κατόπιν αιτιολογημένου αιτήματος των αρχών αυτών, όλες τις πληροφορίες και την τεκμηρίωση που απαιτούνται για να αποδειχθεί η συμμόρφωση της συσκευής ή του εξοπλισμού· (d) να συνεργάζεται με τις αρμόδιες εθνικές αρχές, κατόπιν αιτήματός τους, για τα τυχόν μέτρα τα οποία έχουν ληφθεί για την εξάλειψη των κινδύνων που ενέχουν οι συσκευές ή οι εξοπλισμοί που καλύπτει η εντολή. Άρθρο 9 [Άρθρο R4 της απόφασης αριθ. 768/2008/ΕΚ] Υποχρεώσεις των εισαγωγέων (1) Οι εισαγωγείς διαθέτουν στην αγορά μόνο συμμορφούμενες συσκευές ή εξοπλισμούς. (2) Προτού διαθέσουν συσκευή στην αγορά, οι εισαγωγείς διασφαλίζουν ότι ο κατασκευαστής έχει διενεργήσει την κατάλληλη διαδικασία αξιολόγησης της συμμόρφωσης σύμφωνα προς το άρθρο 14. Διασφαλίζουν ότι ο κατασκευαστής έχει καταρτίσει τον τεχνικό φάκελο, ότι η συσκευή φέρει τη σήμανση CE και συνοδεύεται από οδηγίες και πληροφορίες σχετικά με την ασφάλεια σύμφωνα με το σημείο 1.5 του παραρτήματος Ι και ότι ο κατασκευαστής έχει τηρήσει τις απαιτήσεις του άρθρου 6 παράγραφοι 5 και 7 αντίστοιχα. Προτού διαθέσουν εξοπλισμό στην αγορά οι εισαγωγείς διασφαλίζουν ότι ο κατασκευαστής έχει διενεργήσει την κατάλληλη διαδικασία αξιολόγησης της συμμόρφωσης σύμφωνα προς το άρθρο 14. Διασφαλίζουν ότι ο κατασκευαστής έχει καταρτίσει τον τεχνικό φάκελο, ότι ο εξοπλισμός συνοδεύεται από το πιστοποιητικό συμμόρφωσης του εξοπλισμού που μεταξύ άλλων περιέχει οδηγίες για την ενσωμάτωση ή συναρμολόγηση, την προσαρμογή, λειτουργία και συντήρηση, σύμφωνα με το σημείο 1.7 του παραρτήματος Ι και ότι ο κατασκευαστής έχει τηρήσει τις απαιτήσεις του άρθρου 6 παράγραφοι 5 και 7 αντίστοιχα. Εφόσον εισαγωγέας θεωρεί ή έχει λόγους να πιστεύει ότι μια συσκευή ή εξοπλισμός δεν συμμορφώνεται με τις ουσιώδεις απαιτήσεις ασφαλείας του παραρτήματος I, δεν διαθέτει τη συσκευή ή τον εξοπλισμό στην αγορά έως ότου εξασφαλιστεί η συμμόρφωσή της/του. Επίσης, ο εισαγωγέας ενημερώνει σχετικά τον κατασκευαστή καθώς και τις αρχές εποπτείας της αγοράς, όταν η συσκευή ή ο εξοπλισμός παρουσιάζει κίνδυνο. (3) Οι εισαγωγείς σημειώνουν το όνομα, την καταχωρισμένη εμπορική επωνυμία τους ή το καταχωρισμένο εμπορικό σήμα τους και την ταχυδρομική διεύθυνσή τους στη συσκευή ή, όταν δεν είναι δυνατόν, στη συσκευασία της ή σε έγγραφο που συνοδεύει τη συσκευή. Τα στοιχεία επικοινωνίας αναγράφονται σε γλώσσα ευκόλως κατανοητή από τους καταναλωτές και άλλους τελικούς χρήστες και από τις αρχές εποπτείας της αγοράς, όπως ορίζεται από το οικείο κράτος μέλος. Οι εισαγωγείς σημειώνουν το όνομα, την καταχωρισμένη εμπορική επωνυμία τους ή το καταχωρισμένο εμπορικό σήμα τους και την ταχυδρομική διεύθυνσή τους στον εξοπλισμό ή, όταν δεν είναι δυνατόν, στη συσκευασία του. Τα στοιχεία επικοινωνίας αναγράφονται σε γλώσσα ευκόλως κατανοητή από τους κατασκευαστές συσκευών και από τις αρχές εποπτείας της αγοράς, όπως ορίζεται από το οικείο κράτος μέλος. (4) Οι εισαγωγείς εξασφαλίζουν ότι η συσκευή συνοδεύεται από οδηγίες και άλλες πληροφορίες σχετικά με την ασφάλεια σύμφωνα με το σημείο 1.5 του παραρτήματος Ι σε γλώσσα ευκόλως κατανοητή από τους καταναλωτές και άλλους τελικούς χρήστες, όπως έχει αποφασίσει το οικείο κράτος μέλος. Οι εισαγωγείς εξασφαλίζουν ότι ο εξοπλισμός συνοδεύεται από πιστοποιητικό συμμόρφωσης εξοπλισμού που περιέχει, μεταξύ άλλων, οδηγίες για την ενσωμάτωση ή συναρμολόγηση, προσαρμογή, λειτουργία και συντήρηση σύμφωνα με το σημείο 1.7 του παραρτήματος Ι, σε γλώσσα ευκόλως κατανοητή από τους κατασκευαστές συσκευών, όπως ορίζεται από το οικείο κράτος μέλος. (5) Οι εισαγωγείς εξασφαλίζουν ότι, ενόσω η συσκευή ή ο εξοπλισμός βρίσκεται υπό την εύθύνη τους, οι συνθήκες αποθήκευσης ή μεταφοράς δεν θέτουν σε κίνδυνο τη συμμόρφωσή της/του με τις απαιτήσεις του παραρτήματος Ι. (6) Όταν κρίνεται σκόπιμο λόγω των κινδύνων που παρουσιάζει η συσκευή ή ο εξοπλισμός, οι εισαγωγείς διενεργούν, για την προστασία της υγείας και της ασφάλειας των χρηστών, με βάση δεόντως τεκμηριωμένο αίτημα των αρμόδιων αρχών, δοκιμές με δειγματοληψία σε συσκευές ή σε εξοπλισμούς που έχουν καταστεί διαθέσιμες(-οι) στην αγορά, ερευνούν τις σχετικές καταγγελίες και διατηρούν, αν κρίνεται αναγκαίο, αρχείο με τις καταγγελίες για τη μη συμμορφούμενη συσκευή ή τον μη συμμορφούμενο εξοπλισμό και τις ανακλήσεις της εν λόγω συσκευής ή του εν λόγω εξοπλισμού και τηρούν ενήμερους τους διανομείς για τις τυχόν έρευνες τους. (7) Οι εισαγωγείς που θεωρούν ή έχουν λόγο να πιστεύουν ότι μια συσκευή ή ένας εξοπλισμός που έχουν διαθέσει στην αγορά δεν συμμορφώνεται με τον παρόντα κανονισμό λαμβάνουν αμέσως τα αναγκαία διορθωτικά μέτρα για να εξασφαλίσουν τη συμμόρφωση της συσκευή ή του εξοπλισμού, την/τον αποσύρουν ή την/τον ανακαλούν, κατά περίπτωση. Πέραν τούτου, όταν η συσκευή ή ο εξοπλισμός παρουσιάζει κίνδυνο, οι εισαγωγείς ενημερώνουν αμέσως σχετικά με το θέμα αυτό τις αρμόδιες εθνικές αρχές των κρατών μελών στις αγορές των οποίων καθιστούν διαθέσιμη τη συσκευή ή τον εξοπλισμό και παραθέτουν λεπτομέρειες, συγκεκριμένα, για τη μη συμμόρφωση και τα τυχόν διορθωτικά μέτρα που έλαβαν. (8) Οι εισαγωγείς τηρούν, επί 10 έτη μετά τη διάθεση της συσκευής στην αγορά, αντίγραφο της δήλωσης συμμόρφωσης ΕΕ στη διάθεση των αρχών που είναι αρμόδιες για την εποπτεία της αγοράς και εξασφαλίζουν ότι ο τεχνικός φάκελος μπορεί να τεθεί στη διάθεση των εν λόγω αρχών, κατόπιν αιτήματός τους. Οι εισαγωγείς τηρούν, επί 10 έτη μετά τη διάθεση του εξοπλισμού στην αγορά, αντίγραφο του πιστοποιητικού συμμόρφωσης εξοπλισμού στη διάθεση των αρχών που είναι αρμόδιες για την εποπτεία της αγοράς και εξασφαλίζουν ότι ο τεχνικός φάκελος μπορεί να τεθεί στη διάθεση των εν λόγω αρχών, κατόπιν αιτήματός τους. (9) Οι εισαγωγείς παρέχουν στις αρμόδιες εθνικές αρχές, κατόπιν αιτιολογημένου αιτήματός των αρχών αυτών, όλες τις πληροφορίες και την τεκμηρίωση που απαιτούνται για να αποδειχθεί η συμμόρφωση της συσκευής ή του εξοπλισμού, σε γλώσσα ευκόλως κατανοητή από τις αρμόδιες εθνικές αρχές. Οι εν λόγω πληροφορίες και τεκμηρίωση μπορεί να παρέχονται σε έντυπη ή ηλεκτρονική μορφή. Συνεργάζονται με τις εν λόγω αρχές κατόπιν αιτήματος των τελευταίων, για τις ενέργειες που πρέπει να γίνουν ώστε να αποφευχθούν οι κίνδυνοι από τις συσκευές ή τους εξοπλισμούς που έχουν διαθέσει στην αγορά. Άρθρο 10 [Άρθρο R5 της απόφασης αριθ. 768/2008/ΕΚ] Υποχρεώσεις των διανομέων (1) Όταν οι διανομείς καθιστούν μια συσκευή ή έναν εξοπλισμό διαθέσιμη(ο) στην αγορά, ενεργούν με τη δέουσα προσοχή σε σχέση με τις απαιτήσεις του παρόντος κανονισμού. (2) Οι διανομείς, προτού καταστήσουν διαθέσιμη στην αγορά συσκευή, επαληθεύουν ότι η συσκευή φέρει τη σήμανση CE και ότι συνοδεύεται από οδηγίες και πληροφορίες ασφάλειας σύμφωνα με το σημείο 1.5 του παραρτήματος Ι, σε γλώσσα εύκολα κατανοητή από τους καταναλωτές και άλλους τελικούς χρήστες, όπως ορίζεται από το κράτος μέλος στην αγορά του οποίου πρόκειται να διατεθεί η συσκευή, και ότι ο κατασκευαστής και ο εισαγωγέας έχουν τηρήσει τις απαιτήσεις του άρθρου 7 παράγραφοι 5 και 6 και του άρθρου 9 παράγραφος 3 αντίστοιχα. Οι διανομείς, προτού καταστήσουν διαθέσιμο στην αγορά εξοπλισμό, επαληθεύουν ότι ο εξοπλισμός συνοδεύεται από το πιστοποιητικό συμμόρφωσης εξοπλισμού που περιέχει, μεταξύ άλλων, οδηγίες για την ενσωμάτωση ή συναρμολόγηση, την προσαρμογή, τη λειτουργία και τη συντήρηση, σύμφωνα με το σημείο 1.7 του παραρτήματος Ι, σε γλώσσα ευκόλως κατανοητή από τους κατασκευαστές συσκευών, και ότι ο κατασκευαστής και ο εισαγωγέας έχουν τηρήσει τις απαιτήσεις του άρθρου 7 παράγραφοι 5 και 6 και του άρθρου 9 παράγραφος 3 αντίστοιχα Όταν διανομέας θεωρεί ή έχει λόγους να πιστεύει ότι μια συσκευή ή εξοπλισμός δεν συμμορφώνεται με τις ουσιώδεις απαιτήσεις ασφαλείας του παραρτήματος I, δεν καθιστά τη συσκευή ή τον εξοπλισμό διαθέσιμη/ο στην αγορά έως ότου εξασφαλιστεί η συμμόρφωσή της/του. Επιπλέον, όταν η συσκευή ή ο εξοπλισμός παρουσιάζει κίνδυνο, ο διανομέας ενημερώνει σχετικά τον κατασκευαστή ή τον εισαγωγέα καθώς και τις αρχές εποπτείας της αγοράς. (3) Οι διανομείς εξασφαλίζουν ότι, ενόσω μια συσκευή ή έναν εξοπλισμό βρίσκεται υπό την ευθύνη τους, οι συνθήκες αποθήκευσης ή μεταφοράς δεν θέτουν σε κίνδυνο τη συμμόρφωσή τους με τις ουσιώδεις απαιτήσεις του παραρτήματος Ι. (4) Οι διανομείς που θεωρούν ή έχουν λόγους να πιστεύουν ότι συσκευή ή εξοπλισμός που έχουν καταστήσει διαθέσιμη/ο στην αγορά δεν συμμορφώνεται με τον παρόντα κανονισμό εξασφαλίζουν τη λήψη των αναγκαίων διορθωτικών μέτρων για να εξασφαλίσουν τη συμμόρφωση της συσκευής ή του εξοπλισμού, την/τον αποσύρουν ή την/τον ανακαλούν, κατά περίπτωση. Πέραν τούτου, εφόσον η συσκευή ενέχει κίνδυνο, οι διανομείς ενημερώνουν αμέσως για το θέμα αυτό τις αρμόδιες εθνικές αρχές των κρατών μελών στα οποία έχουν καταστήσει διαθέσιμη τη συσκευή, παραθέτοντας λεπτομέρειες, ιδίως σχετικά με τη μη συμμόρφωση και τα διορθωτικά μέτρα που ενδεχομένως έλαβαν. (5) Οι διανομείς παρέχουν στις αρμόδιες εθνικές αρχές, κατόπιν αιτιολογημένου αιτήματος των αρχών αυτών, όλες τις πληροφορίες και την τεκμηρίωση που απαιτούνται για να αποδειχθεί η συμμόρφωση της συσκευής ή του εξοπλισμού. Οι εν λόγω πληροφορίες και τεκμηρίωση μπορεί να παρέχονται σε έντυπη ή ηλεκτρονική μορφή. Συνεργάζονται με τις αρχές αυτές, κατόπιν αιτήματος των τελευταίων, για τις ενέργειες που πρέπει να γίνουν ώστε να αποσοβηθούν οι κίνδυνοι από τη συσκευή ή τον εξοπλισμό που έχουν καταστήσει διαθέσιμη/ο στην αγορά. Άρθρο 11 [Άρθρο R6 της απόφασης αριθ. 768/2008/ΕΚ] Περιπτώσεις στις οποίες οι υποχρεώσεις των κατασκευαστών εφαρμόζονται στους εισαγωγείς και στους διανομείς Ένας εισαγωγέας ή διανομέας θεωρείται κατασκευαστής για τους σκοπούς του παρόντος κανονισμού και υπόκειται στις υποχρεώσεις που προβλέπονται για τον κατασκευαστή σύμφωνα με το άρθρο 7, όταν διαθέτει συσκευή ή εξοπλισμό στην αγορά με τη δική του επωνυμία ή το δικό του εμπορικό σήμα ή όταν τροποποιεί συσκευή ή εξοπλισμό που έχει ήδη διατεθεί στην αγορά κατά τρόπο που μπορεί να θίξει τη συμμόρφωση με τις απαιτήσεις του παρόντος κανονισμού. Άρθρο 12 [Άρθρο R7 της απόφασης αριθ. 768/2008/ΕΚ] Ταυτοποίηση των οικονομικών φορέων Οι οικονομικοί φορείς προσδιορίζουν, εάν ζητηθεί, στις αρχές εποπτείας της αγοράς, τα ακόλουθα: (a) κάθε οικονομικό φορέα ο οποίος τους έχει προμηθεύσει συσκευή ή εξοπλισμό· (b) κάθε οικονομικό φορέα στον οποίο έχουν προμηθεύσει συσκευή ή εξοπλισμό· Οι οικονομικοί φορείς είναι σε θέση να παρέχουν τις πληροφορίες που αναφέρονται στην πρώτη παράγραφο επί 10 έτη αφότου έχουν προμηθευτεί τη συσκευή ή τον εξοπλισμό και επί 10 έτη αφότου έχουν προμηθεύσει τη συσκευή ή τον εξοπλισμό. ΚΕΦΑΛΑΙΟ III ΣΥΜΜΟΡΦΩΣΗ ΣΥΣΚΕΥΩΝ ΚΑΙ ΕΞΟΠΛΙΣΜΩΝ Άρθρο 13 [Άρθρο R8 της απόφασης αριθ. 768/2008/ΕΚ] Τεκμήριο της συμμόρφωσης των συσκευών και εξοπλισμών Οι συσκευές και οι εξοπλισμοί που συμμορφώνονται με τα εναρμονισμένα πρότυπα ή μέρη αυτών, τα στοιχεία των οποίων έχουν δημοσιευτεί στην Επίσημη Εφημερίδα της Ευρωπαϊκής Ένωσης, τεκμαίρεται ότι συμμορφώνονται με τις ουσιώδεις απαιτήσεις των εν λόγω προτύπων ή μερών τους, όπως αναφέρονται στο παράρτημα Ι. Άρθρο 14 Διαδικασία αξιολόγησης της συμμόρφωσης για συσκευές και εξοπλισμούς (1) Πριν τη διάθεση συσκευής ή εξοπλισμού στην αγορά, ο κατασκευαστής την/τον υποβάλλει σε διαδικασία αξιολόγησης της συμμόρφωσης, σύμφωνα με τις παραγράφους 2 ή 3. (2) Η συμμόρφωση συσκευών και εξοπλισμών που κατασκευάζονται εν σειρά με τις απαιτήσεις του παρόντος κανονισμού πιστοποιείται μέσω εξέτασης τύπου ΕΕ (Ενότητα Β – τύπος παραγωγής) που αναφέρεται στο σημείο 1 του παραρτήματος ΙΙΙ, σε συνδυασμό με κάποια από τις κάτωθι διαδικασίες αξιολόγησης της συμμόρφωσης, κατ’ επιλογή του κατασκευαστή: (a) συμμόρφωση προς τον τύπο με βάση τον εσωτερικό έλεγχο της παραγωγής και δοκιμή της συσκευής ή του εξοπλισμού υπό εποπτεία κατά τυχαία διαστήματα (Ενότητα Γ2), που ορίζεται στο σημείο 2 του παραρτήματος ΙΙΙ· (b) συμμόρφωση προς τον τύπο με βάση τη διασφάλιση της ποιότητας της παραγωγής (Ενότητα Δ) που ορίζεται στο σημείο 3 του παραρτήματος ΙΙΙ· (c) συμμόρφωση προς τον τύπο με βάση τη διασφάλιση ποιότητας της συσκευής ή του εξοπλισμού (Ενότητα Ε), που ορίζεται στο σημείο 4 του παραρτήματος ΙΙΙ· (d) συμμόρφωση προς τον τύπο με βάση την επαλήθευση της συσκευής ή του εξοπλισμού (Ενότητα ΣΤ), που ορίζεται στο σημείο 5 του παραρτήματος ΙΙΙ. (3) Στην περίπτωση συσκευών που κατασκευάζονται μεμονωμένα ή σε μικρό αριθμό, ο κατασκευαστής μπορεί να επιλέγει τη συμμόρφωση βάσει μοναδιαίας επαλήθευσης (Ενότητα Ζ) που αναφέρεται στο σημείο 6 του παραρτήματος ΙΙΙ. (4) Μετά την ολοκλήρωση των διαδικασιών που αναφέρονται στα σημεία α) έως δ) της παραγράφου 2 ή στην παράγραφο 3, ο κατασκευαστής της συσκευής, σύμφωνα προς το άρθρο 18, επικολλά τη σήμανση CE στη συμμορφούμενη συσκευή και καταρτίζει δήλωση συμμόρφωσης ΕΕ. Μετά την ολοκλήρωση των διαδικασιών που αναφέρονται στα σημεία α) έως δ) της παραγράφου 2, ο κατασκευαστής εξοπλισμών εκδίδει πιστοποιητικό συμμόρφωσης του εξοπλισμού. (5) Οι φάκελοι και η αλληλογραφία που αφορούν την αξιολόγηση της συμμόρφωσης συσκευής ή εξοπλισμού συντάσσονται στην ή τις επίσημες γλώσσες του κράτους μέλους όπου είναι εγκατεστημένος ο κοινοποιημένος οργανισμός ο επιφορτισμένος με τη διεξαγωγή των διαδικασιών που αναφέρονται στις παραγράφους 2 και 3 ή σε γλώσσα αποδεκτή από τον οργανισμό αυτό. Άρθρο 15 Δήλωση συμμόρφωσης ΕΕ [Άρθρο R10 της απόφασης αριθ. 768/2008/ΕΚ] (1) Με τη δήλωση συμμόρφωσης ΕΕ δηλώνεται ότι πληρούνται αποδεδειγμένα οι ουσιώδεις απαιτήσεις που ορίζονται στο παράρτημα I. (2) Η δήλωση συμμόρφωσης ΕΕ έχει τη δομή που ορίζει το παράρτημα V της παρούσας οδηγίας, περιλαμβάνει τα στοιχεία που καθορίζονται στις σχετικές διαδικασίες αξιολόγησης της συμμόρφωσης οι οποίες προβλέπονται στο παράρτημα ΙΙΙ και επικαιροποιείται συνεχώς. Μεταφράζεται στη γλώσσα ή στις γλώσσες που απαιτεί το κράτος μέλος στην αγορά του οποίου διατίθεται ή καθίσταται διαθέσιμη η συσκευή. (3) Όταν μια συσκευή υπόκειται σε περισσότερες από μία πράξεις της Ένωσης που απαιτεί δήλωση συμμόρφωσης της ΕΕ, συντάσσεται ενιαία δήλωση συμμόρφωσης της ΕΕ όσον αφορά όλες αυτές τις πράξεις της Ένωσης. Η δήλωση αυτή περιέχει τα στοιχεία των οικείων πράξεων, συμπεριλαμβανομένων των στοιχείων δημοσίευσής τους. (4) Με την κατάρτιση της δήλωσης συμμόρφωσης ΕΕ, ο κατασκευαστής αναλαμβάνει την ευθύνη για τη συμμόρφωση της συσκευής με τις απαιτήσεις του παρόντος κανονισμού. Άρθρο 16 Πιστοποιητικό συμμόρφωσης εξοπλισμού (1) Με το πιστοποιητικό συμμόρφωσης εξοπλισμού δηλώνεται ότι πληρούνται αποδεδειγμένα οι εφαρμοστέες ουσιώδεις απαιτήσεις που ορίζονται στο παράρτημα Ι. (2) Το πιστοποιητικό συμμόρφωσης εξοπλισμού ακολουθεί την πρότυπη δομή που παρατίθεται στο παράρτημα VI. Προκειμένου να παρέχεται συνδρομή για την τήρηση των ουσιωδών απαιτήσεων που ισχύουν για τις ολοκληρωμένες συσκευές που ορίζονται στο παράρτημα Ι, το πιστοποιητικό συμμόρφωσης εξοπλισμού ορίζει τα χαρακτηριστικά των εξοπλισμών και περιέχει οδηγίες σχετικά με τον τρόπο ενσωμάτωσής τους σε συσκευή ή συναρμολόγησής τους ώστε να αποτελούν συσκευή. Επίσης περιέχει τα στοιχεία που προσδιορίζονται στις συναφείς διαδικασίες αξιολόγησης της συμμόρφωσης που παρατίθενται στο Παράρτημα ΙΙΙ και επικαιροποιείται συνεχώς. Συντάσσεται σε γλώσσα ευκόλως κατανοητή από τους κατασκευαστές της συσκευής. (3) Το πιστοποιητικό συμμόρφωσης εξοπλισμού συνοδεύει τον εξοπλισμό. (4) Όταν ένας εξοπλισμός καλύπτεται από άλλες νομοθετικές πράξεις της Ένωσης οι οποίες αφορούν άλλα ζητήματα που απαιτούν την επίθεση σήμανσης CE, η σήμανση αυτή υποδηλώνει την κατά τεκμήριο συμμόρφωση του εξοπλισμού προς τις διατάξεις και αυτών των πράξεων. Σε αυτή την περίπτωση, σε έγγραφα, κοινοποιήσεις ή οδηγίες που απαιτούνται από τις εν λόγω πράξεις και συνοδεύουν τον εξοπλισμό αναγράφονται τα στοιχεία δημοσίευσης των εν λόγω πράξεων στην Επίσημη Εφημερίδα της Ευρωπαϊκής Ένωσης. (5) Με την κατάρτιση του πιστοποιητικού συμμόρφωσης εξοπλισμού, ο κατασκευαστής αναλαμβάνει την ευθύνη για τη συμμόρφωση του εξοπλισμού με τις απαιτήσεις του παρόντος κανονισμού. Άρθρο 17 [Άρθρο R11 της απόφασης αριθ. 768/2008/ΕΚ] Γενικές αρχές της σήμανσης CE Η σήμανση CE υπόκειται στις γενικές αρχές του άρθρου 30 του κανονισμού (ΕΚ) αριθ. 765/2008. Άρθρο 18 [Άρθρο R12 της απόφασης αριθ. 768/2008/ΕΚ] Κανόνες και όροι για τη θέση της σήμανσης CE και των αναγραφόμενων στοιχείων (1) Η σήμανση CE και τα αναγραφόμενα στοιχεία που αναφέρονται στο παράρτημα IV τοποθετούνται κατά τρόπο εμφανή, ευανάγνωστο και ανεξίτηλο στη συσκευή ή στην πινακίδα με τα στοιχεία του κατασκευαστή. (2) Τα αναγραφόμενα στοιχεία που αναφέρονται στο σημείο 2 του παραρτήματος IV τοποθετούνται κατά τρόπο εμφανή, ευανάγνωστο και ανεξίτηλο στη συσκευή ή στην πινακίδα με τα στοιχεία του κατασκευαστή, καθόσον απαιτείται. (3) Η σήμανση CE και/ή τα αναγραφόμενα στοιχεία που αναφέρονται στο παράρτημα IV τοποθετούνται στη συσκευή ή τον εξοπλισμό πριν τη διάθεσή τους στην αγορά. (4) Τη σήμανση CE ακολουθεί ο αριθμός μητρώου του κοινοποιημένου οργανισμού, όταν ο οργανισμός αυτός εμπλέκεται στο στάδιο ελέγχου της παραγωγής της συσκευής. (5) Ο αριθμός μητρώου του κοινοποιημένου οργανισμού που εμπλέκεται στο στάδιο ελέγχου της παραγωγής τοποθετείται στον εξοπλισμό. (6) Η σήμανση CE και/ή ο αριθμός μητρώου που αναφέρεται στις παραγράφους 4 και 5 μπορούν να συνοδεύονται από άλλο τυχόν σήμα που υποδεικνύει ειδικό κίνδυνο ή χρήση. ΚΕΦΑΛΑΙΟ IV ΚΟΙΝΟΠΟΙΗΣΗ ΟΡΓΑΝΙΣΜΩΝ ΑΞΙΟΛΟΓΗΣΗΣ ΤΗΣ ΣΥΜΜΟΡΦΩΣΗΣ Άρθρο 19 [Άρθρο R13 της απόφασης αριθ. 768/2008/ΕΚ] Κοινοποίηση Τα κράτη μέλη κοινοποιούν στην Επιτροπή και στα άλλα κράτη μέλη τους οργανισμούς που έχουν λάβει έγκριση για την εκτέλεση καθηκόντων αξιολόγησης της συμμόρφωσης ως τρίτοι σύμφωνα με το άρθρο 14. Άρθρο 20 [Άρθρο R14 της απόφασης αριθ. 768/2008/ΕΚ] Κοινοποιούσες αρχές (1) Τα κράτη μέλη ορίζουν μία κοινοποιούσα αρχή η οποία είναι υπεύθυνη για τον καθορισμό και τη διεξαγωγή των αναγκαίων διαδικασιών αξιολόγησης και κοινοποίησης των οργανισμών αξιολόγησης της συμμόρφωσης και για την παρακολούθηση των κοινοποιημένων οργανισμών, συμπεριλαμβανομένης της συμμόρφωσης με τις διατάξεις του άρθρου 24. (2) Τα κράτη μέλη μπορούν να αποφασίζουν ότι η αξιολόγηση και η παρακολούθηση στις οποίες αναφέρεται η παράγραφος 1 διεξάγονται από εθνικό οργανισμό διαπίστευσης, κατά την έννοια του κανονισμού (ΕΚ) αριθ. 765/2008 και σύμφωνα με αυτόν. (3) Εφόσον η κοινοποιούσα αρχή εκχωρήσει ή αναθέσει με άλλο τρόπο την αξιολόγηση, την κοινοποίηση ή την παρακολούθηση κατά τα αναφερόμενα στην παράγραφο 1 σε οργανισμό που δεν είναι κρατική υπηρεσία, ο οργανισμός στον οποίο εκχωρήθηκαν ή ανατέθηκαν με άλλο τρόπο τα εν λόγω καθήκοντα πρέπει να είναι νομικό πρόσωπο και να συμμορφώνεται, τηρουμένων των αναλογιών, προς τις απαιτήσεις που ορίζονται στο άρθρο 21 παράγραφοι 1 έως 6. Επιπροσθέτως, αυτός ο οργανισμός διαθέτει την υποδομή για την κάλυψη των ευθυνών που προκύπτουν από τις δραστηριότητές του. (4) Η κοινοποιούσα αρχή αναλαμβάνει πλήρως την ευθύνη για τα καθήκοντα τα οποία εκτελεί ο οργανισμός που αναφέρεται στην παράγραφο 3. Άρθρο 21 [Άρθρο R15 της απόφασης αριθ. 768/2008/ΕΚ] Απαιτήσεις σχετικές με τις κοινοποιούσες αρχές (1) Η σύσταση της κοινοποιούσας αρχής πραγματοποιείται κατά τρόπο που δεν συνεπάγεται σύγκρουση συμφερόντων με τους οργανισμούς αξιολόγησης της συμμόρφωσης. (2) Η κοινοποιούσα αρχή οργανώνεται και λειτουργεί κατά τρόπο ώστε να διασφαλίζονται η αντικειμενικότητα και η αμεροληψία των δραστηριοτήτων της. (3) Η κοινοποιούσα αρχή οργανώνεται κατά τρόπο ώστε κάθε απόφαση που αφορά την κοινοποίηση του οργανισμού αξιολόγησης της συμμόρφωσης να λαμβάνεται από τα αρμόδια πρόσωπα που είναι άλλα από τα πρόσωπα που διεξήγαγαν την αξιολόγηση. (4) Η κοινοποιούσα αρχή δεν προσφέρει ούτε παρέχει δραστηριότητες που εκτελούνται από τους οργανισμούς αξιολόγησης της συμμόρφωσης ούτε προσφέρει συμβουλευτικές υπηρεσίες σε εμπορική ή ανταγωνιστική βάση. (5) Η κοινοποιούσα αρχή εξασφαλίζει την εμπιστευτικότητα των πληροφοριών που λαμβάνει. (6) Η κοινοποιούσα αρχή διαθέτει επαρκές και ικανό προσωπικό για τη σωστή εκτέλεση των καθηκόντων της. Άρθρο 22 [Άρθρο R16 της απόφασης αριθ. 768/2008/ΕΚ] Υποχρέωση ενημέρωσης για τις κοινοποιούσες αρχές Τα κράτη μέλη ενημερώνουν την Επιτροπή για τις διαδικασίες για την αξιολόγηση και την κοινοποίηση των οργανισμών αξιολόγησης της συμμόρφωσης και την παρακολούθηση των κοινοποιημένων οργανισμών καθώς και για τυχόν αλλαγές στις πληροφορίες αυτές. Η Επιτροπή δημοσιοποιεί αυτές τις πληροφορίες. Άρθρο 23 [Άρθρο R17 της απόφασης αριθ. 768/2008/ΕΚ] Απαιτήσεις για τους κοινοποιημένους οργανισμούς (1) Για τους σκοπούς της κοινοποίησης, ο κοινοποιημένος οργανισμός πληροί τις απαιτήσεις των παραγράφων 2 έως 11. (2) Ο οργανισμός αξιολόγησης της συμμόρφωσης συγκροτείται βάσει της εθνικής νομοθεσίας κράτους μέλους και διαθέτει νομική προσωπικότητα. (3) Ο οργανισμός αξιολόγησης της συμμόρφωσης είναι ανεξάρτητος από τον οργανισμό ή τη συσκευή ή τον εξοπλισμό που αξιολογεί. Ένας οργανισμός που ανήκει σε ένωση επιχειρήσεων ή επαγγελματική ομοσπονδία που εκπροσωπεί τις επιχειρήσεις που συμμετέχουν στον σχεδιασμό, την κατασκευή, την παροχή, τη συναρμολόγηση, τη χρήση ή τη συντήρηση συσκευών ή εξοπλισμού τα οποία αξιολογεί, μπορεί να θεωρείται οργανισμός αξιολόγησης, υπό την προϋπόθεση ότι η ανεξαρτησία του και η απουσία κάθε σύγκρουσης συμφερόντων είναι αποδεδειγμένες. (4) Ο οργανισμός αξιολόγησης της συμμόρφωσης, τα διευθυντικά του στελέχη και το προσωπικό που είναι αρμόδιο για την εκτέλεση των καθηκόντων αξιολόγησης της συμμόρφωσης δεν συμπίπτουν με τον σχεδιαστή, κατασκευαστή, προμηθευτή, υπεύθυνο εγκατάστασης, αγοραστή, ιδιοκτήτη, χρήστη ή συντηρητή της συσκευής ή του εξοπλισμού που αξιολογού